url: =Thupha bawlnate lamet pahloh ametna :: ZOMI DAILY\nposted on 28 January 2018 at 9:10 pm Lomkholna: Biakna, News, Tdkhen\nTu-ma kum 150 lai-in England gamah Scotish migenthei khat ii’ inn mai-ah guah tamlua ahihmanin buannawi lakah sakol leeng khat a awk hi. Guahzu pi mahin migentheipa hong pusuakin a va panpih hi. Sakolleeng neipa zong lungdam mahmahin, lungdamkohna a piakleh a sang nuam kei hi.\nTua sakolleeng neipa pen mimawkmawk na hilo-a, Lord Randolph Churchill, British Stateman(1849-1895) ahi hi. A va panpih Scotish migentheipa in laisiam mahmah tapa khat nei-a, ahizongin sang ginatakin a kah sak zo kei hi.\nTua pen Lord Randolph Churchill in a leeng sawnpih lungdam mahmah ahihmanin, vaakin sang hoih ah a kah sak hi. Science Subject sinin, M.B.B.S zo a, leitungbupah a kithei tham, Penisillin bawl theipa Dr. Fleming Sir Alexander (1881-1955) ahi ta hi.\nSt.Mary’s Hospitalah a sep sung 1928 in, Penicilline a bawl thei hi. Hih teng bek hilo-in hih mi nihte kipanpihna tawh thupha piangte en lai leng:-\nLord Randolph’ tapa pen galkap sungah natna lauhuai mahmah, sihpih natna,(Pneumonia) a vei’ laitakin tua a zatui muhthak peniciline tawh a dam sak hi. Tua a dam’sak tangval pa pen leitungbupa mi minthang, Galpi nihna lai-a, England kumpinu gualzawhna a tunpa, Sir Winston Churchill(1874-1955) ahi hi. Kiteelna nihveina, (1940-45…1951-55) sung, England kumpi(Prime Minister) a sem hi. Migentheite-innkuankhat in kumpigam khat honkhia hi a kici thei ding hi.\nCihta’k na sak kholloh na thupha bawlna khat na innkuan’ aading leh na minam, na gam aadingin suahtakna lianpi hong suak kha thei ding hi. Tdkhen\nPrevious: Tagah kepna innmai ah naungek suakcil khat kinusia\nNext: Setpuahsiam khatin setsung apuah laitak alu awksakkha in si


timestamp: atn

url: =Thupha Na Ngahsa Ngaihsun Pha In | Zomi Lyrics Directory :: Zomi Music and Songs Thupha Na Ngahsa Ngaihsun Pha In | Zomi Lyrics Directory :: Zomi Music and Songs\nJohnson Oatman, Jr. (1856-1922) Edwin O. Excell (1851-1921)\nI saksak hymn-te’ lakah a kisa munpen khat ahi hih la a phuakpa Rev. Johnson Oatman, Jr. pen 19th century nunung lam leh 20th century bul lama gospel la tampi a phuak mi minthang khat ahi hi. America gam Medford, New Jwesey ah April 21, 1856 ni-in suak hi. A neutunga kipanin lasiam khatmah ahi a pa’ lasaksakte tungtawnin gospel la tawh khangkhiato hi.\nKum 19 a phak ciangin Methodist pawlpi ah lut a, kum tam simsim khit ciangin ama’ tenna kiima Methodist pawlpite ah thu a hilh theih nadingin license kipia hi. A khan sungin la dawng 5,000 val a phuah hangin sumzon paiizon lam a sem den khat hi a, a nunung lam ciang bangin New Jersey a insurance lianpi khat ah a za lianpi-in om a administrator sem hi. A ma’ phuah la dangte lakah, “Higher Ground” (A Sangna Lam Ka Kahto Hi), “No, Not One!” cihte minthang deuh hi.\nOatman’ phuah late lakah hih la mah a ngaihpen dingin kingaihsun hi. Edwin O. Excell in 1897 kumin kaikhawma a khet Songs for Young People labu sungah kikhen masapen a, tua huna kipan leitung bupah a kisa hi mai hi. Khat bangin, “Nitaang bangin leitung a mialna munte vaaksak hi” ci zawzen hi.\nAmerica gama kiphuak la a kici peuhmah lakah hih la zah-a Great Britain gama mi’ deih mahmah la om nai lo ding hi, kici hi. Evangelist Gipsy Smith in England gama a bawl cialpi tawh kisai The London Daily in a genkikna ah, “Mr. Smith in la thulu ‘Thupha Na Ngahsa Ngaihsun Pha In” ci-in hong pulaak a, ‘South London ah pisalte in hih la sa uh a, naupangte’n muktum (singsiit) in, nupite in hih la mah tawh luai sunga a naungeekte uh awi uh hi’ ci-in gen hi” ci zawzen hi. Wales gamah khakhanlawhna a tun lai-in Wales gama kideihpen khat ahi “Lam Ong Hilh In, Tung Pasian Aw” cih la tawh a kisakhawm munpen la ahi hi.\nHih la a aw a a phuakpa Edwin O. Excell bel gospel laphuak minthang khat mah ahi hi. America gam Stark County, Ohio ah December 13, 1851 ni-in suak hi. Kum 20 a phak ciangin lasakzia a hilh sia khat-in om khin hi. America gam buppi ah zin kawikawi-in lasak sinna sang phuan kawikawi hi. America gam khanglamah khakhanlawhna tampi a pian nadinga Pasian’ mizat Sam Jones tawh kum 20 val sung kithuah uh hi. Ama’ hun lai-in la makaih siampen khata kiciamteh ahi hi. Lamal la-aw dawng 2,000 val a phuah bek tham lo-in labu 50 khenkhia laimawk a, Chicago ah music khetkhiatna company lian mahmah khat nei lai hi. 1921 kum, Louisville, Kentucky ah Gipsy Smith tawh cialpi a bawl laitak thakhat thu-in a cina a, kum 70 a pha hih laphuaksiampa in khawl hun nei lo a kisa ziahziah chorus sa mite tawh Pasian phatna la sa dingin van innpi hong zuatsan ta hi.


url: =Global Buanli Family: Tulaai Leitung Thuthang tuamtuam updates November1, 2013\nTulaai Leitung Thuthang tuamtuam updates November1, 2013\n· Zomi te in Mikaangte ongbawlsak Zolai ineihzawh kum 100 cinna Jubilee Kawlpi khua Tahan tuiphum biak innpi ah nopcitak in October 30-November 3 ZCLS makaihna tawh akibawl laaitak ahihi.\n· Ongtungding November 4-5 sung Pyidawtha khua Tuiphum Biak innpi ah ZCLS makaihna tawh Zolai tawh laai kihawm tuamtuam te pan Editors te, Zolai kum 100 pawl makaai te leh Lailam uk kheempeuh in thukikupna neiding uha, Zin atawmpeen mi 80 bangding in kilam en hi.\n· Kawlgam sung kachin state Laiza khuapi nawl a om Kawlgambup saangnaupang gaalkaap ABSDF saklam te phualpi ah Kawlgam bup saangnaupang gaalkaap omzawh kum 25 cinna Silver Jubilee 11/01/13 ni in nopcitak in bawlziahziah uhhi.\n· Tulaaitak Kachin gam Laiza khuapi a UNFC kici mualtungmi thautawi kipawlna khawmpi ongtaksuak in kawlgambup gamvaai kikuptheihnadong ongtun baan ah November khasung in Kawlgambup kilemna suaikaihna dong ongpiangding in kalam en hi ci in Kawlgam President U Thein Sein in 11/01/13 ni in Kawlgam Radio pan in taangkokhia hi.\n· Kachin gam Laiza khuapi akibawl UNFC kici Mualtungmi thautawl makaaite khawmpi anithumna 11/01/13 ni in nuamtak in zothei uh a, Kawlgam kumpi tawh kihociang thusunziading kithukimna hoihkhat ngahtheita uhhi. Tuabaan ah Kawlgam kumpite tawh kihociang UN te leh China te atheihpihding in sappeelmawhding in khensatna nei uhhi.\n· American Gaalvanleeng Drone kici ahawlpalo tuithe vaanleng te simna hang in Pakistan gam sung a kibusa Taliban makaaipi Hakimullah Medsud leh adang mi 3 November 1, 2013 ni in Waziristan state , Miram Shah khuano ah si hi ci in Pakistan thukan te in genkhia uhhi. US te hipa omna atheihnading un $1,000,000 sumpia in acial uh ciang athatlumzo uh ahihi.\n· USA gam Los Angelis Vanleeng tualpi ah 11/01/13 ni in tangvaalno Paul Ciancia kici kum 23 khat in miphial kaap a, Ulian mikhat si in pawlkhat liam uhhi.\n· Sumvaai a gamdang ah avabu Thailand Prime Minister luui Thakson Shinawatra agam aciahkiktheihnading thukhun thakkhat Thailand Lower House pan palaai 500 in nai 19 sung akinial khit uhciang 11/01/13 ni in thukimna khat ngahta uhhi.\n· China gam sung ki uk tuamna angah Guangxi sung ah puakphangphang bawlna company pi khat 11/01/13 ni in meikaang a, 11 si in mi 17 naakliam hi ci in state media in genkhia uhhi.


url: =Malaysia, Gombak vengsung ah Police te’n damiah khat kaplum :: ZOMI DAILY\nposted on 9 March 2018 at 10:47 pm UTC+9:30 Lomkholna: Malaysia, News, Sawltak, World\nMalaysia, Gombak vengsung ah hiamtawi damiah “Robber” khat Police te’n thautawh kaplum cih theStar pan kiza hi. Bombak, Templer Saujana geinai ah Police te’n akaplup uh hi a, adang damiah mi 2 te taisuah uh cihi.\nHih buaina thupiangpen tuni Friday (March 9) zingsangtunglam in thupiang ahihi. Selangor Serious Crimes Unit te’n khuasung siansuahding in Operation (Operasi) abawllaitak in hih damiah te mukha uh ahih manin, akaplup uh ahihi.\nGombak Police Operations Center panin amau vengkuam sungah innbuluhsawm om cih akitheih ciangin tuathu pen Police te khatlekhat kizasak sawnpah uhhi.\nTualaitak in Selangor Serious Crimes Unit te’n muanmawhhuai pasal mi 3 mukha uhhi. Police te’n tua muanmawhhuai asakpian mi 3 te khawlsak in, thusitna aneihsawm uhciangin tua damiah mi 3 te’n buaina kipansak cihi.\nDamiah mi 3 te lakpanin khatpa in temta namsau khattawh Police te satsawmmawk ahih manin, Police te’nzong ahunlap in thauzatloh phamawh ahih manin, thautawh akap uh cihi. Tua namsau tawipa pen aphual ah kaplum theipah uh a, adang mi 2 tepen taisuah uhhi ci’n Selangor police chief Comm Datuk Mazlan Mansor in genkhia hi.\nTua damiah khat akaplupna phualpanin damiah te vanzat namsau, innbuluh ciangin avanzat cihte kimankhia cih kiza hi. Malaysia gamsungah migilo, damiah guta cihte Police te’n kaplum zelzelsam uh a, ahi zongin beibaihtuak tuanlo hi 🙂 Sawltak #zomidaily\nPrevious: Zogam nunnuam ding la hong pian’khiatna ~ Lengtong Pauno\nNext: Malaysia, Selangor aom inn kilamsan khat kicim, mi 1 si, 5 liam


url: =ZAM Thupuak :: 12 October 2014 :: ZOMI DAILY\nposted on 11 October 2014 at 1:22 pm Lomkholna: News, Newsletter, Refugee, ZAM, Zomi\nKHUADO PAWI COMMITTEE PAN SAPNA\nZomi te’n kumsim a ih bawlden a hi Khuado pawi pen Malaysia khuapi Kuala Lumpur ahOctober 15, 2014 (10am- 5pm) hunsung inin ki bawlding hi. Lutman cihdan zong omtuanlo in hongpai khempeuh in kongkhakpi kantan in tutna a nuamtheithei munte ah tatdan hekdan a nuamthei penpending in Khuado Committee te’n hong vaihawmsak ding uhhi. Tutna pen 1000 ciang bek omding a, a hizong in a panglangkhat ciat ah mi 1000 val bang a tut theih dingin tutna om dimdem ding hi. Munhoih nadeih leh hongpai baih sawm in!\nKhuado Pawi bawlnading panpihna hongpia khua makai, Pawlpi makai leh Zomi Idol, Zolia & Zotaang sponsor te adingin zong a mailamah tutna kigel ahih manin amai lamah mun nong lakpah nading un zahtakna lianpi tawh hong zasakpah ung.\n2014 kum khuado zong ZAM mahin hong makaihin, tua nuaiah Khuado Committee tengin hong vaihawm hi. Khua 78, Pawlpi 20 leh mimal 2 (tuciangciang) in a kisam sum tawh\npanpihna hongnei a hihman in Zomi khempeuh i bawl KHUADO Pawi ahihi. Amun dingpen, i bawl ngeinasa ahi Chinwoo Stadium ah kibawlding hi. Khuado ni ah koicidan teng omding hiam cih tawmkhat hong maleep nuam ungh.\nZomi Idol Malaysia 2014\nMalaysia gamsung a om Zomi khangno lasasiamte lakpan a kitelkhia Top 10 tengin Khuado ni ciangin hong zaiziah ding uhhi.\nZolia & Zotaang Malaysia 2014\nZolia 11 le Zotaang 20 ki heltheiding hi. Zolia & Zotaang a hih zenzen hangin leitung tawh liangko kikimin a kibawlding ahih manin na upmawh sangin nasiazaw ding hi. Banghang in nasiazaw ding hiam cih pen tuani teh na mit mahmah tawh na muhteh telpan ding hiteh.\n2014 Zomi Idol leh Zolia & Zotaang hong teelsakding pen a nuai ateng hiding hi.\nMr Manhunt Malaysia 2012/13 and Artist\nMr. Michael Masterson,\nBroadway choreographer performer from New York, USA\nMs. Stephanie Van Driesen,\nMs. Sharmaine Van Driesen,\nSianu Deih Mang (Sower Sister)\nSianu Niang Suum\nHong teelsak dingte muanhuai thei mahmah uhhi.\nUNHCR Malaysia, NGO tuamtuam\nPu Hang Khan Lian & Dr. Hau Za Cin (Zomi Innkuna Singapore)\nKhuado hongsimin, hihtung a kigenteng namit mahmah tawh na muhkhakna ding itna lianpi tawh Zomi khempeuh kongzawn uhhi.\nZomi Idol leh Zolia & Zotaang Sponsors hongpiateng\nU Kaino & U Man Mang te innkuan\n(New Eden Services Company Limited) RM3000/\nU Philip Mawng (Taungzalat) te innkuan RM2000/\nAung Nan Daw te innkuan RM1000/\nPa Pau leh Nu Cing te innkuan RM500/\nPa Ngin Go Mang te innkuan (Zolimtui) RM500/\nJohn Mungpi te innkuan RM300/\nZomi League pahtawina sponsors teng\nPawlpi 9 Team 11 Tukpeng kilawmtatna a khatna ngah penpen Pawlpi kipia ding pahtawina CUP pen Sia Thang Za Nial (Nialpi) te innkuan in a it mahmah Pi Huai Sawm Cing a phawkna in hongpia khia ahih manin ki lungdam mahmah hi.\nMedal mal 50 Pa Pau Khat Suan (Singapore) in hongsik ahih manin ki lungdam mahmah hi.\nUNHCR-CDU te ZAM ah honghawh\nUNHCR thukizakna (Information) lam tawh kisai te mi 2 hong hawhin mipi tawh thukizakna bang cibawl leh bangci bawl ding cih hong hawmsawn ding cih hong kikuppih thei uhhi.\nKhanglui i pu i pate’ ngeina-ah Khuado pawi in ni sagih sung tak awh ngei hi tuak hi. Ahi zongin Khuado pawi tawh kisaia laibu ka etkaakte lakah khuado in ni nga sung a awhsak leh ni thum sung a awhsak om hi. Khat leh khat theih dan, gelh dan kibang khinlo hi. Tua ahih manin hih khuado thu kong kaihkhopna-ah zong na theihna uh tawh a kituah lohna zong om kha ding hi. Tulai taka i tual biakna a khah nai lote sungah ni thum sung bang kizang pen hi. I gensa mah bangin annseng khit, khapi taan laitak, khua sungah mipi kimta uh ei, cih ciang huasapa in, “khai khai khai, guaite aw, na na ngai tek un, zing cianga kipan khua kido ta ding hi,” ci-in tangkopa awngsak hi. Tua ni pen ‘Kigin ni,’ kici hi.\nKhuado ding pulak ni pen ‘Kigin ni,’ ‘Meilah Lak Ni,’ ‘Lamsial Ni,’ ahih kei leh ‘Vaihawm Ni’ kici hi. Hih ni in khuado sunga gamtatdan ding leh a kisam ding teng vaihawmna, kithawina ni cih ding ahi hi. Sing lam, tui lam kisialin tuinaak kihah hi. khuado sunga zat ding vaak ding meilah la dingin khuasung nungak tangval inn lusikin gamsungah kuan uh hi. Lo kuante in kha sam in, “a site kha, a hingte kha na om uh leh hong ciah un, zu leh sa ne ding hi hang,” ci-in phuisamin lo buuka suangthu teng sawn puk uh hi. Tua ni-in khua sungah papite in khuado sunga tum ding phiit bawl hi ta leh, khuado sunga gamtaatzia ding hi ta leh kikumkhawmin, lawmah zu beel luupin tukhawm uh hi.\nKhuado a ni khatna hi in, ‘A Pi Ni’ ahih kei leh ‘Pansik Ni’ zong kici hi. Hih ni pen Khuado pawipi ni, gualnop pen ni zong hi in, hih ni-in Sagawhna, Daihawhna, Khuado annkuang uumkhawmna, Kaubetna leh a zan ciangin Khuailak nate kihih hi. Zingsang khuavak phetin Lawmte’ kong biangah dawi leh kau dalna in zu taubeeltung khat tui leihsa, peeng siatsa in kiluup in, a kiangah zasan haal baangsa leh meihol kikoih hi.\npen neihsa, khawhsa, vulhsa teng tawh hih theih zahin kibawlin vok kigo pen hi. Zingsang vaikuan hun ciangin, Lawm papite in a pawl a pawlin vok goin, ni thum sung a khom ding siit tuam pah uh hi. Sa semna-ah sakuang nam nih om in, sasem papite in a vok khawite leh a langte tan ding tuak a khen ma-un amau teng khamkhop ding thuuk masa uh hi. Tua pen ‘Sakuang baal neek’ kici hi. Vok vulhte leh a langte’ hawm pen ‘Sakuang Hawm’ kici leuleu hi. Sagil bawl kawm, sa sem kawm, zu luup zu dawn kawmin taang ziahziah uh hi. Tua lai takin inn nupite in a inn tek uhah taaksih ngan huan uh hi. Naupangte in khuang leh zam, daktal leh sialki tumin a sisate phawkna in mualte hah siang uh hi.\na min phetin a sin a lung, a tuap leh a kalte themno kha tek eukhia-in sawm tangvalte in tua kum sunga misi a nei innkuanpihte puak uh hi. Hih sa sungkuate pen misite a ding a kikoih tuam hi in, sun lam ciangin nupite in zu khaihsa leh taaksih tawh tua sate kengin haanah misite va lui uh hi. Hih pen ‘Daihawh’ kici hi. A sisa a innkuanpihte’ luguh pen sathau zuutzuutin zu leh sa leh taaksih tah uh a, hih pen ‘Si-annsuah’ kici hi. Khua do pen a si leh a hingte kizopna tawpna, kikhakna hunin kingaihsun ahih manin khuado ciangin mi pawl khat lungleeng khawngai-in kapkap mai uh a, la zong hih bangin sa uh hi:\n(A) Do na liingliing, do na liingliing e,\nGual in kum khua do na liingliing e,\nDo haanah naubang va kap ta’ng e.\n3.3 Annkuang umna:\nDaihawhte nupite inn hong tun kik masiah ann kineeksan thei lo hi. Nitaak annkuang uum dingin kikai khawm uh a, mi a kim tak teh, papi a tal taak pen in zu kam khat teepin phihin phuisam hi. Tua khit ciangin, a ban a baanin zu pen gual teep uh a, annkuang sa kuang uumkhawm uh hi. Ann neek khit ciangin i Zo ngeina bangin ki-it, kingaihna, kideihsakzia lahna in sabaak leh sangoi kibaak khengkhangin gualnuam thei mahmah uh hi\nKhanglui i pu i pate hun lai-in misi a om ciangin a kha pen misi khua-ah pai pah loin, innsung, innnuai, innkuun leh sumtawng teng khawngah khuado masiah thaamcip den dingin ngaihsun uh hi. Tua ahih manin misite a gil uh a kial mahmah ding ngaihsutna tawh misi a om teh kawsah, annkhai, lukhung ann cih bang kilui hamtang hi. Khangluite in misite pen dawite’ peh hi, ci-in ngaihsun uh hi. Tua ahih manin khuado sunga gilna laina a om lohna dingin dawi leh kaute notkhia-in kau kibeng hi. Ann neekna a man khit uh ciangin kaubet nadingin meilahte sau silselin lim takin tenin a lom a lomin kihencip hi. Kaubet ding ciangin kong sak leh kong khangah meilah taakna ding nahtangkuak kikoih masa phot hi. Hausapa innah pasal teng kikaikhawmin phiit lem uh hi. Tua ciangin inn kimin meilah de ciat uh hi. Tualteekpa (siampipa) in a thau lawnin kaubet hong kipan pah hi. Tualteekpa khit ciangin midangte in beng bei pan hi.\nKaubet pen pasal tangzang khat peuhin khut lang khat lamah meilah lom det kawmin tuga, heiga leh singkhuahbawk khatpeuh tawi-in innsungtawng panin inntung innnuai innkawm teng baan satin:\nNa zun, na ek namsia, na ni na kha cing ta;\nci-in hawkin kiko gamgam hi. Tua banga innkawm teng baan satin innkongbiang a tun ciangin a tuga pen daipua denna in, “A khe buuk, a ngaltaak kha ing ei,” ci-in a meilah ken khen nih suahin, lom khat khang gawlah, lom khat sak gawlah a kuangsa in siatin nusia hi. Hih pen dawite hong lut kik ngam nawn lohna ding ahi hi. Tua kaubengpa pen mi thumin zui-in, khatin khuang, khatin daktal leh khatin thau tawi hi. Kaubet kipat ding ciangin thau khat vei lawnin, inn kongbiang a tun ciangin khatvei lawn kik hi. Inn khempheuh ah kau a kibet lai takin tum theih tum mawh teng tumin, thau lawnin kisa ngeingai hi.\nkhempeuhah kaubetna a man khit ciangin, sawm tangval tengin gua dawnah meilah siatin a desa in khuang, zam leh daak tawh a honin hausapa inntual ah kisutuahin thum vei kiimvial uh hi. Dena kaubetna kammalte mah zangin kizui kawmin awngin kiko damdam uh hi. Tua panin tum theih teng khempeuh tumin a lawhsa kammal teng mah lo kik zelin khuatual (Tualbiakna) ah pai-in thum vei mah kiimvial leuleu uh hi. Hih pen dawi neng kau neng bang neng peuhmah om nawn kei hen a cihna uh ahi hi. Sawm tangvalte khua sung hong lut kik uh ciangin meilah tum baangte hong lutpih kik thei lo uh hi. A hang in, dawi nawhna lamah meilahte natawm niin baangin siangtho nawn lo dingin seh uh ahih man hi. Meilah tum baangte khuanawl sing dawn, phung dawn peuhah siatin nusia uh hi.\nMun khen khat ah tua meilah a tum baang teng kaikhawm uh a, meiphual sat uh hi. A khu a tam theihtheih nangin sawlbawk tawh khuh uh a, meikhu a paikhiatna dingin a laizang mun khat vangsak uh hi. Tua munsan pan meikhu hong zamkhiat ciangin siampipa in-\nKhansau kong ngetna hi;\nci-in phuisam hi. Meikhu pen khua sung lamah a kaai leh khua sung kicidam ding hi, ci-in khanglui mite in upna nei uh hi.\n3.6 Khuailakna:Kaubet zawh lamna dianna teng a man ciangin, a kihawisa khuaibu la dingin sawm tangval te kuan uh hi. Tua khuaibu leh a note omzia panin kum thak sungah ann leh tui kham leh kial, nat leh dama kipan tuahsiat tuahphat ding kihilna in ngaihsunin aisanna in a kizang ahi hi. Tua hi a, khuailakna pen kithupi seh mahmah hi.\nKhuado khuai lakte pen zu (khuaizu)a nei nam hi loin, no a nei nam, mi a deh thei nam, sing tung ahih kei leh lei sunga a kaai nam- tuunpi, tuunpi malneu, ngaltuun, ngaltheen, khuaimul leh khuaithumte khuaibu (khuaipheng) kila pen hi. Tua ciangin khuailakna-ah zat dingin Khuang khat, sialki khat, daktal a kipua zo zahzah, zubeel peeng siatsa beel khat, khuaisah zu a vekin, phiit bu a kibawl zahzah, naang lukhu kikeng hi. Zan puan ding leh a zing cianga kizepna ding puan a koihcingte zong pua uh hi. Khuailakna a kikeng zu pen ‘Khuaisah Zu’ kici hi. Zute pen hausapa-a kipan haam upate in beel khat ciat a sik uh, sawm tangval tengin zingsang lama a don, nitaak lama a khaihkholh uh zute hi.\nKhuai omna mun a tun uh ciangin khuai pen mei tawh kihal loin a pi teng khut tawh khatkhatin manin, ahih kei leh gua taitep tawh tepin that khin masa uh hi. Khuaipi teng a mat khit uh ciangin khuaibu pen a kua ahih leh to uh a, a pheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak panin a hoih a limci pen leh a tak pen ciamteh uh hi. Tua banga ciaptehna a bawl khit uh ciangin khuainote tunga saphuklai banga a pan dildel a paan pen dam takin hawkkhia uh hi. Khuaino zawngkhal khempeuh zong paikhia in, a etlawm lo khempeuh nul siang uh hi. Kum saanna ding khuaibu pen a kisia lo dingin kang takin lakhia uh a, naang lukhu sungah koih uh hi. Hih khuaibu lakhiapa pen tualteekpa in thuneihna a piakpa bek hi thei hi. Zoplai ding…\nZOMI LEAGUE October 05, 2014 Semi-Finals Results pulakna\n28. 05.10.2014 08:30-10:30 LIANDO ZCCM St. Francis 9 1 CMF\n29. 05.10.2014 08:30-10:30 THANGHO ZAC 3 2 MMC\nZOMI LEAGUE 2014 Final leh Third Place kimawl ding Pawlpite\n30. 12.10.2014 07:30-09:30 THIRD PLACE CMF MMC\n31. 12.10.2014 07:30-09:30 FINAL ZCCM St. Francis ZAC\nPahtawina piakna tawh kizom suakpah ding hi.\n2013 Sumcian RM630\nTedim Suangpi RM200\nThangkai Suangpi RM200\nTonzang Lawm RM200\nMimal & Biakna Pawlpite pan:\nPaan Khup (Lawibual) RM50\nTaung Za Lat (Philip Mawng) RM300\nAdonai Zomi Christian Church RM200\nAgape Puchong Church RM200\nBethel Christian Church RM200\nEvangelical Baptist Church RM200\nInternational Zomi Christian Church RM200\nMyanmar Believers Fellowship RM200\nShalom Christian Fellowship RM200\nSunway Emmanuel Church RM200\nZomi Christian Fellowship-Canaan RM200\nZomi Idol 2014 Top 20 kitelkhia teng October 11 ni-in Top 10 kitelna nei leuleu\n27. Suum Ngaih Muan\n34. TZ Khaipi\n24. Nang Sian Cin (Sian Cin)\n37. Suan Ki Thang (Ki Thang)\n43. Abraham Kham\n33. Zam Khan Khual (Khualno)\n31. Nang Khan Lian (Lianpi)\n36. Mang Khan Khual\n30. Lang Sian Zom Mung\n32. Pau Khan Mung (Sawbua Mung)\n15. Cin Suan Mang (Mangpu)\n14. Man Sian Cing\n05. En Khup\n16. Niang Lian Cing (Nulek)\n19. Pau Do Sum\n47. Zen Sian Pau\n35. Kam Sian Niang (Niangnu)\n41. Nang Leem Sang (NL Sang)\n40. Thang Khua Khai\nPawlpi mi, u leh nau, lawm leh gual akua mapeuh in pumkhat suahna mopawi ah nonguap na dingun itna lianpi tawh kongsam uhhi.\nSia Hau Khan Mang Japan pan honghawh\nZomi sungah i angtanpih mahmah Japan gamah pilna sinngiat a pai Sia Hau Khan Mang in hun awl angah sunsun sungin Malaysia ZAM zumah hong hawhin ZEC sangnaupangte pilna tampi hong hopsawn sakthei hi.\nZSM palaai, Pa Nang Suang ii pianna pa, Pu Cin Khan Lian Gualnam (Kum 58) in a tenna Laaitui khua panin 07.10.2014 ni in hong nusiatna hangin Pa Nang Suang te unau omna inn ah ZAM-ZSM makaihna tawh 09/10/2014 ni-in dahpihna, phawkna hunkhat kinei thei a, Pa Nang Suang leh sanggam te tawh kibangin ih dah khawm hi.\nZomi Christian Assembly pawlpi te’n ZAM hall a zatding Amplifier hoih mahmah khat hong pia ahih manin lungdamna ihko hi.\nThang Sawm Lian (Buan) in tukal Thupuak bawlna ding RM20 hongpia ahih manin lungdam ihko hi.\nSia Hau Khan Mang, Japan pan hong zinpakin tukal Thupuak ading RM50 hongpia ahih ma in lungdam ihko hi.\nPrevious: Florida pan Pawlpi kum (11) cinna pawi ah sapna\nNext: A (57) veina KYA nuamtak kizo\nZAM LE ZSM te nasepna pen news khawng kasim ciangin thupi Sa mahmah ingh Zomite luangzong tam naphaam Nate uh katheih ciangin thupi Kong Sa aa zahtakna kongpia hi. ZAM LE. ZSM damsawt hen\nKumthak ah Vision leh Mission neihna ~ Pau Do Lian


url: =Tulaai leitung Thuthang Tuamtuam Updates August 29, 2014 :: ZOMI DAILY\nposted on 30 August 2014 at 4:49 pm Lomkholna: Khawmpau, Myanmar, News, World, Zomi\nZomi-Chin ah kei mimal dinpih:\nIpu Ipa khangpan Zomi kici hihang cihpeen kuama onghilh sawn hilo in Kapi Kapu in ciantak onghilh ahihman in Zomi ka hihi ci in kapom hi. Chin peen mite ongpiak min hi a min Chin ongcih leh zong kakhialsak tuankei a, ahizong in kahihtheih zah in Zomi hizaw ung cih hilhcian kasawm zaw hi. Kei le kei Chin kakici nuamhet kei a, Zomi higegu Chin kicizel, Zomi akici zeltetawh zong nasepkhop ding kasawm vetkei hi. Tawm man tamman leh kiim le paam, kumpi leh Media tetung ah kaki ngakei a, Zomi peen minam min ahihman Zomi kicihding tawmcik zong kalau kei hi. Zomi akici nuamlo leh adeihlo te kagaal ahipah lohhang kalungtang kapiaksawm naaikei phot hi. Zomi lo minam mindang kuakua apau zong in saan leh deih kanei kikkel kei hi. Tua hang in ongnusia Dr Chin Do Kham in 2009 kum in Nashville khuapi sung mipi maaikhat ah Lawm Khawmpau peen Zomi bek acitilteel pawl hi ci in ongpulaakkhia hi.\nTukum sung atuahsia mun mahmah Malaysia Airline te in anaseem vekpi sungpan 30% ahi nasemmi 6,000 khiamding uha, makaaipi thak zong koih in kiciantak in puahphatna bawlding ci in August 29, 2014 Malaysia khualzin tawh kisai Uliante in taangkokhia uhhi. Malaysia Airline peen mimal tungpan kumpi tung ah ki ap hi a tu in Malaysia kumpi te neihsa hita hi.\n2014 kum Kawlgambup milip kisimna ah kumpi te upawkna saang 9 million tawmzaw a, kawlgam milip 2014 kisimna ah mimal 51 million bekpha hi ci in thuneite in August 29, 2014 ni in taangkokhia uhhi. Kawlgam Rohingya te 800,000 peen Rohingya kici saknuamlo in Bangali in kiciam tehsak cihzong hel uhhi. Mualtungmi nam bangzah, mimal bangzah cih kician tak in 2015 kumciang taangkokhia ding ci in genthuah uhhi. Source: BBC.com\nRussia Defense Minister Sergei Shoigu Poland gamte vanleeng lampi nawk in Slovakia gam Bratislava khuapi ngaih hawhding in August 29, 2014 ni in aleen laaitak Poland gamten hawl mang in vanlaai ah tawlkhat abuai khit ciang Slovakia gam Bratislava khuapi si le naang in tungsam hi. Vanleeng mawkmawk tawh hilo in Gaalvanleeng tawh hisese ban ah 72 athu zasakkhol leh hih Sergei peen EU te black list ah kihelkhat ahihman ci in Poland ten gen uhhi.\nIsrael te leh Hamas te kaal 7 sung kidonapan tu in kilemna kongtung ta uha, thuhoih mahmah khat zong kicithei hi. Ahizong in hih gaalsimna mission tungtaang ah Israel te in gualzawhna lianpi ngah ihihman in gualzawhna thu ka taangkokhia hi ci in Israel Prime Minister Benjamin Netanyahu in August 27 ni in Israel mipi te tung ah taangkokhia hi. News kimang ngilh kha hi ei\nLeitung a Terrorism kici hiamgamptatna tawh kisai in UK gam leh agammi te ading in alauhuaina sehnga suah sehli tungta ahihman in mipi te leh igam abitding kitaangsam hi ci in British Prime Minister David Cameron in August 29, 2014 ni in genkhia hi. Tuaban ah tulaai tak agilo khia mahmah IS te huhding in British pan mi 500 kiim pan uha, US pan 300 kiim pai himawk ahihman in lauhuai khia mahmah cih behlap hi.\nUkraine leh Russia gam kikaal ah Russia gaalkaap 20,000 akiging in omkhinkhian a, Russia gaalkaap 5,000-6,000 Ukraine gamsung luutkhin ci in UK te in August 29, 2014 ni in taangkikhia uhhi. NATO te in Russia te in Ukraine gam la in nidang laaidan a Soviet gamkhat phuhsawm ci in angawh ban uh ah Russia te kidawmding in August 29, 2014 ni in vau uhhi.\nPrevious: ZAM Thupuak :: 31 August 2014\nNext: Khedan hong piak nuntakna’ thugil (4) te ~ Nang Khan Lian\nCihtakna (Faithfulness) ~ Pau Za Mung\nIndia ah Passenger Bus khat tuisung ah kia in, mi 36 in sihlawh\nBangladesh leh Myanmar kumpi te’n Rohingya hiamtawi migilo te siansuahding geelna nei


url: = Tinaung Takluem MATTHEW 2\nNisuana Sang Pan Mipil Te\n1 Herod Kumpi a sep lai in, Judah ngam Bethlehem khua ah Jesus a sua ciang in, nisuana sang pan mipil te Jerusalem ah hong theng uh a;\n2 Hong suak Judah te Kumpipa koisung ah om ziam? Nisuana sang panin ama i aksi hong suak ka mu uh a, ama bia tu in hong theng khu hi, ci uh hi.\n3 Herod kumpipa in hi thu a zak ciang in ama le Jerusalem ah a om theampo linglawng ngawp uh hi.\n4 Herod in mipi te sung pan thiampi lian te le thukhamhil sya te kaikhawm in, Christ koisung a suak tu ziam? ci in dong hi.\n5 Taciang amate in, Judah ngam Bethlehem khua ah hi tu hi: banghangziam cile kamsang khat i atkhol na ah,\n6 Judah ngam sung a om, nang Bethlehem awng, Judah ngam uk te sung ah a nobel na hi bua hi: banghangziam cile ka mi Israel te a uk tu nang sung pan hong piang tu hi, ci hi.\n7 Tasiaciang Herod kumpipa in mipil te samku a, banghun in aksi suak ziam ci thiangtak in dong hi.\n8 Taciang amate Bethlehem ah paisak a, tua nauno phatak hong zong tavun; Ama na mu uh ciang in hong sonkik tavun, keizong pai in bia tu khi hi, ci hi.\n9 Amate in kumpipa son teng a zak zawk uh ciang pai uh hi; Taciang, en vun, nisuana sang pan a mu uh aksi sia nausen omna tungsan ah theng in a tawlngak dong amate mai ah pai hi.\n10 Amate in tua aksi a mu uh ciang in, nasiatak in lungdam uh hi.\n11 Innsung a tum uh ciang in, a nu Mary le nausen mu uh a, kun in bia tek uh hi: taciang a ken uh na manpha te sua in, kham, frankincense le myrh te pia uh hi.\n12 Tua zawkciang Herod kumpipa kung ah heakkik nawnngawl tu in Pathian in amate i mang sung ah kidop natu a piak hu in lamdang pan in amate ngam ah cia uh hi.\nNausen Egypt Ngam ah Taipui\n13 Amate cia zawkciang, Joseph mang sung ah Topa vantungmi hong kilang a, tho in, nausen le a nu keng in, Egypt ngam ah tai vun, thu kong puak kik dong tua ngam ah om nginge vun: banghangziam cile Herod in hi nausen that tu in zong tu hi, ci hi.\n14 Joseph a khanlaw ciang, nausen le a nu keng in, a zan a zan in Egypt ngam ah taipui hi.\n15 Herod kumpipa a thi dong tua ngam ah om uh hi: hi thu sia, ka tapa Egypt ngam pan samkik zo khi hi, ci Topa in kamsang tungtawn in a sonkhol thu a tangtun na a hihi.\nHerod in Patangno te That\n16 Herod kumpipa in, mipil te i theam hunlam a heak ciang, a thin-uk mama a, mihing sawl in, mipil te in ama kung ah phatak in a dok thu taw kisai in Bethlehem khua pan kipan a kim a pam a om patang kum ni le a nuai sia theampo that siat hi.\n17 Kamsang Jeremiah i sonkhol na ah,\n18 Ramah ngam pan in kaana aw te le nasiatak in tau na aw ki za hi, a tate a om ngawl hu in Rachel i kaana sia kuama in heneam zo ngawl hi, ci thu a tangtun na a hihi.\nEgypt Ngam Pan Nazareth\nLk. 2:39, 40\n19 Herod thi zawkciang, Egypt ngam a om Joseph mang sung ah Topa vantungmi khat hong kilang a,\n20 Tho in, nauno le a nu keng in Israel ngam ah paipui in: banghangziam cile nauno that nuam in a zong te thi siat zo hi, ci hi.\n21 Joseph tho in, nauno le a nu Israel ngam ah paipui hi.\n22 Ahihang Archelaus in a pa Herod zalai in Judah ngam uk hi, ci Joseph in a zak ciang tua ngam ah pai ngam ngawl hi: ahihang a mang sung ah Pathian in kidop natu a son bang in, Joseph zong Galilee ngam ah kiheam hi.\n23 Nazareth kici khua hong theng in tua khua ah om uh hi: tabang in kamsang i sonkholsa bang in, Nazareth khuami, kici tuh hi, a ci sia hong tangtung hi.


url: =Vondeih Kep Ding – 1 (Pau Khan Kap) :: ZOMI DAILY\nposted on 18 November 2014 at 2:07 pm Lomkholna: Article, Paukhankap\nVondeih Kep Ding – 1\nTawngno, tangthu za nuam mahmah na hih manin tangthu khat hong gen ning maw! Nalawm Lunnu’ nu te tawh Khuataw Sang ah ka kah lai-un ‘Tannih Kawllai Sim Bu’ sung ah kasin ngei uh khat hi. Tunung deuh khatvei laibu sai khat ah kapai leh mu kik kha-in hoih sa ka hih manin abu in ka na lei hi. Nazak khit sa zong ahi tam maw!\nKhat vei lai-in Suumkuang leh Bilpi tai hong kidem in Bilpi’n damtak in apai Suumkuang pen zawh thawh bawl lua in ihmut san liang ahih manin tua atai kidem na uh hong lel hi. ‘Aw…hih damdam a aki khin liiliit Suumkuang lawmlawm ka lelh mahmah maisum huai lua’ ci-in Bilpi in tai kidem ding hong to kik hi. Tua ahih leh paukhankapci-in makai te-in tai hong kidem sak kik hi.Tua sung ah zong Bilpi pen a kung hong tun kuan ciangin a khe hong hek citciat in tai zo nawn lo ahih manin Suumkuang mah in zo in, a khatna hong la hi. Bilpi nakpitak in a lung hong kim lo hi. “Khat vei hong kidem sak kik un,Suumkuang liang ka lelh, maizum huai lua lawmlawm, ka vang uh zong kiam huai lua,” ci-in makaite’ kiang ngen kik hi. Makai te’n kho kho napi-in kho zo lo ahih manin Bilpi’ lungkim bangin tai hong kidem kik ding hi leuleu hi.\nBilpi zong a khut a khe a khuatna dingin nakpi tak in exercise bawl in hong lihcian hi. A kidem ni ding ciangin a ihmut khak nawn loh na ding ci-in ihmut suak loh na zatui hong ne hi. Tai hong kidem ciangin ihmut suak loh na zatui ne hi na pi-in a ihmut hong suak veve in ong ihmu kha mawk ahi manin a ngei mah bangin Suumkuang mah in hong zo leuleu hi.\nBilpi zong lungkim thei mahmah lo hi. “Bangbang ahi zongin makaite aw,hih Suumkuang pen tai kidem lel mawk leng ko adingin vang kiam huai leh maizum huai lua mahmah ding ahih manin a tawpna dingin khat vei bekbek Suumkuang tawh tai hong kidem sak kik un,” ci-in makai te kiang ah hong thuum a, makai te’n zong ngaihsut sak in hong mang uhi.\nBilpi zong nasia tak in exercise bawl kik in sun tawh zan tawh hong lihcian ziahziah hi. Zing lol in P.T. hong tai-a, cidam na ding leh tha hat na dingin an lim nono, tui lim nono ne in, ihmut zong pongman in hong ihmu hi.\nTai hong kidem takpi ta hi. Bilpi zong tutung peuhmah in ‘zo lim lim ding, zawh loh pha mawh, zo ding…zo ding…’ cih lungsim tawh kunglam zuan in hong tai vilvel hi. A kung atun kuan ciangin a dip kuatna, a lauhna, a dahna,a patauh na leh a nuam na teng hangin a lungtangh kinak sai lua ahih manin a kung tun ma-in hong si mawk hi.\nA ngei mah bangin Suumkuang in hong zo kik leuleu hi.\n“Hih bangin tai kidem na-ah Bilpi in a nuntakna hong bei lawh liang ahih man in,” ci-in tai kidem na tawntung a makaih makaite-in Bilpi sih na mun ah Bilpi phawk tawntung na ding ci-in mualsuang khat phut in, tua mun pen “Bilpi’ Mual” ci-in min hong pia hi.\nTua leh tai kidemna sung tawn tung thapia-a a en, mipi te hong lungkim lo hi. “Banghang in tai kidem sim in a zo den ahi Suumkuang min pua sak in ‘Suumkuang’ Mual’ ci lo-in, a lel den tawn tung Bilpi’ min puasak in, ‘Bilpi’ Mual’ ci zaw na hi uh hiam?” ci-in makai te hong mawh sak uh hi.\nMaikaite in zong mipi te kiang ah,“Leitung ah kidem sim in a gualzo te’ ading bek a ki ciapteh sak hilo in, lel ta leh lungkia lo-in hanciam in a hak kat teitei te’ adingin zong ki ciapteh sak hi. Na gualzo kei uh zongin lungkia lo-in hanciam in hah kat un! Tua hi leh leitung in hong ciamteh sak ding hi,”ci-in gen hi.\nKhai leh Tawngno, zaknop nasa hia leh! Hih tangthu nasim khit ciang bangteng phawk in bangteng ngaihsun nai a, Napa’n thei nuam khong si’ng e?\nPrevious: Nang hanciamna na sakha hiam?\nNext: Ka phawkkhak velval kanu kam – 1


url: =Mipi mai ah siangtho, a guk a mawh nei ~ Tual Khan Suan :: ZOMI DAILY\nMipi mai ah siangtho, a guk a mawh nei ~ Tual Khan Suan\nposted on 22 August 2016 at 7:16 am UTC+9:30 Lomkholna: Article, Politics, Tualkhansuan\nMipi mai ah siangtho, a guk a mawh nei : (Saint in public, sinner in private)\n“Phatna deih lo om lo hi” a kicih bangin mite’n i thu leh la te a hong gen teh i hoih lohna teng hong gen uh sangin i hoihna khat leh nih hong gen uh ciangin nuam kisa zaw hi. Pasian muhna ah mi khempeuh mawh nei vive hi a, a hizongin mihing te in mawhnei mi i hihna san ding hamsa kisa hi. Mawhna leh khialhna i bawl ciangin “ mi mawh/ mi khial hi’ng” ci a sang ( confess) ding sangin, “bang hang a tua bang a gamta”, a hih kei leh kei ut man a gamta hi lo hi’ng ci’n ki hepkhiatna ding lampi i zong hamtang zaw hi. A hoihlo pen a gamta mi that a thong inn ( jail) a om mi te na ngawn in zong mawhna leh khialhna nei in mite muh ding ut lo uh a hih manin a gamtatna uh pan in a kisut zawhna dinguh paulap tuamtuam zongin na nial lai uh hi. Mawhna leh khialhna bawl mi khempeuh in paulap ding khat i zong hamtang thei hi. Hih pen mihing te lungsim puak zia khat hi a, mipi theih in mi dik leh mi hoih hih ding utna a hihi.\nMihing khat i nuntakna sungah i gamtatna khempeuh mite mai ah i pulak ngam loh gamtatna tampi tak om hi. A hoih leh i thupha bawlna tawmno khat te mite theih ding in i pulak ngam bangin a guk a i gamtatna khempeuh mite theih ding in i pulak ngamloh leh pulak ding in a kilawm lo ( mihing te ngaihsutna ah) tampi i nisim nuntakna ah i tuak den hi.Mi theih ding i deihloh gamtatna tampi nisim in i bawl manin tuate seel na ding mite mai ah a kilawm pen dinga i ngaihsut gamtatna tawh i gamta hi. Mipi muh in na hoih sem leng i guk gamtatna teng kisel thei ding i sa hi. Tua a hih manin mipi muhna ah na hoih khatpeuh i sem thei zel hi. A hoihlo a i gamtatna sa khempeuh a selcip zo dingin na dang khatpeuh i sem hi.\nMawhna leh khialhna i bawl khak ciangin mawh maina ngah kik na dingin mihing te in lampi tuamtuam i zang hi. Kawlmi te (a diakin Buddhism) in mawhna leh khialhna a neiuh uh ciangin tua mawhna gu leh gau ( thaman) a thuak kik nawnlohna ding un mipi muhna ah thupha khat bawl in kisiang sak uh hi. Pawlkhat te in Phongyi (Lu tol) te tenna tattung ah pai in mawhmaina ding in kisian suah uh hi.Tua bang a bawl uh ciangin a mau leh a mau lungsim sianthona ngah kisa uh a hih manin mipi mai ah mawh neilo bangin ki koih kik thei uh hi.\nA nungta Pasian um mite in mawhna leh khialhna i bawl khak ciangin siampi te ( biakna pawlkhat ah) leh Pasian kiangah mawh suut in mawh maina i ngen hi.Tua bangin mawhna thaman ding gamtatna khat peuh i neih ciangin a siangtho in i kikoih hi. ( Hih thu pen upna tawh kisai hi a, tam i gen kei ding hi)\nI gamtatna hoihlo te mipi te theih ding lau in mipi muhna ah a gamtat kineih in i gamta hi.I gamtatna hoih lo te a kilang lo thei ding penin kampau in thu i gen hi. ( Mipi te’n hong thei in hong mu kei peuh leh a guk in a hoihlo i gamtat hang in). Mipi te pen thukhen tute bangin koih in a hoih lo gamtatna khempeuh kidok kei peuh leh dik i tangsak hi. Mipi te’n zong a sungtawng dong enlo in, a puatham bek en i hih manin mihoih leh mihoihlo i tel khial thei tawntung hi. ( A puatham etna bek tawh thu gen pen man tawntung lo hi).\nMawhna leh khialhna te i bawlte selna dingin vanzat tuamtuam i zang hi. Pawlkhak te in gamtatna sia khempeuh a khuh zo ding thupha bawl uh a, Pawlkhat te leuleu in Laisiangtho zang in Pasian min paulap uh a, pawlkhat te leuleu in tomkhat sung kampau hoih tawh thu i gen hi.Mi pawlkhat te in thupha a bawl uh ciangin mi hoih hi,ci’n sang pah ding zong hi lo a, Lai siangtho tawi a biak inn lam zuan khempeuh zong midik hi khin pah hetlo hi. Pasian thu leh thu hoih gen a om mi pawlkhat te in a mau zuih ding leh zat ding thu sangin midang te zuih ding leh zat ding thu gen thei zaw lai uh hi.Gentehna khat ka zak ngei : Pastor khat nipi zingsang biak inn sungah thugen a, Thukham (10) sung lim a guk takna a hoih loh zia lim gen mahmah hi ci. Tua leh a zi zong inn ah ciah pah vingveng in zingsang a, a ak guk uh ak bawm sung pan na khah hiau. Tua leh Pastor pa inn a tunteh ak go ding in ki thawi a, a zi kiangah ak om na a dot leh a khah khitna thu gen hi. Pastor pa’n zong biak inn sunga ka thu gen te ei a ding a kigen hilo, mi a ding a ka gen hi cih san hi, ki ci hi. Tua bangdan in biakna sungah lai siangtho tawi in thuhoih thei na pi a zui lo Pasian na sem a kici mi pawl khat om thei mawk hi. Dah huai mahmah!\nA hih hangin mipi muhna ah a hoihlo leh mawhnei a hong kimuh ding pen i dah mahmah tek hi. Mipi mai ah a hoih pen hih ding i ut veve hi. Pasian nasem taktak Pastor te thugen khat ka phawk hi. Tua pen: A beisa a na gamtatna khempeuh uh limlahna ( cinema) bangin a en kik ding hi le uh ci’n kua teng na en sak ngam uh diam? cih pen thugenna tom a hih hangin a kicing mahmah thu a hihi.Gamtatna hoih leh thumanna pen mihing te nuntakna ah a kisam pha mahmah thu khat a hihi. A nungta Pasian um mite hi in, biakna dang a bia mite hi ta leh a hoih gamtatna in lamzang zaw hamtang hi.\nA tawpna ah mihing khempeuh pen mawhnei vive i hihi. A hizongin Pasian in mawhna bawl ding leh a ma min a dai sak ding nasep sem dingin hong deih lo hi. I sepna zui a thu a piang pawl khat om a, na khempeuh Pasian sehsa hi khinlo hi. A hoih leh a hoihlo khentel theihna Pasian in mihing te hong pia khin zo hi.\nPrevious: Malaysia, Klang ah Gas bung puakkham, nupi khat liamgawp\nNext: Zomi Innkuan kalsuanzia ding ~ Rev. Khup Za Go\nVisa 93 Interview ding zaksakna (innkuan 2 ki behlap)


url: =LESSON 8 ( NOV.18 – 24 ) ROMAN 7 IN KUA-MI GEN HIAM? ~ MUC\nLESSON 8 ( NOV.18 – 24 ) ROMAN 7 IN KUA-MI GEN HIAM?\nAdmin 8:05:00 PM Articles, Sabbath School Lesson\nLESSON 8 NOV.18 – 24\nROMAN 7 IN KUA-MI GEN HIAM?\nTU KAAL SUNG SIM DING: Romans 7.\nKAMNGAH: “ Ahi zongin tu-in laimal a kigelh ngeina lui bang hilo-in Kha Siangtho-a nuntakna thak tawh na i sep theih nadingin eite hong khihcip ngei thukham sihsan khinta i hih manin tua thukham panin hong kisuaktasak khinzo hi.” Romans 7: 6.\nRomans 7 a kibuaipih zahin Lai Siangtho a kibuaipih tam lo hi. Hih tawh kisai-in The SDA Bible Commentary in “Paul laikhak khempeuh lak pan Romans 7: 14- 25 telhak pen hi” ci hi. Nunzia tawh kisai hi-in Paul in ama kikhelma a nunzia pulaak maw, ahih kei leh a kikhel khit a nunzia maw, cih pen telhak hi. Paul in mawhna tawh kisai a buaipihzia telham hi. Ellen G.\nWhite,Steps to Christ, 19; 3T.,475. “Tua banah Paul in mimal khat ciat phutkhak thu le Pasian thukham siangtho theihtelna cihte zong pulaak hi.”\nThe SDA Bible Commentary,vol. 6.,553.\nLai Siangtho thuthukkan tampi in Romans 7 muhzia tuamtuam pulaak uh hi. Bang bang hi taleh a thupi pen in Khrih dikna hong kipia hi-in, tua dikna tawh Pasian mai-ah mawhnei lo-in i om theih nadingin kamciam hong pia, hong siangthosak, mawhna hong zosak, a Tapa nunzia hong neisak hi(Rom.8:29). Hih thu minam khempeuh, pau nam khempeuh, gam khempeuh ah a pulaak ding i hi hi (Mang.14: 6).\nTHUKHAM AH MISI BANGIN\nRomans 7:1-6 sim in. Paul in thukham tawh kizopna thu gentehna bang pulaak hiam? Bang deihna pipen hiam?\nPaul in Sinai panin a kipan biakpiakna thu pulaak hi. Jew tampi in hih biakpiaknate Zeisu Messiah hong pai khit ciangin kisam nawn lo hi, cih thu um lo uh hi. Jew thu-umte’n hih thu a tel nadingin Paul in nupa tawh genteh hi. Numei in a pasal nuntak laiteng a pasal ukna sungah om hi. Midang tenpih lo ding hi. Ahi zongin a pasal a sihteh tua hencip pasal dang nei thei lo ding panin a suakta hi (Rom.7:3).\nBangci bangin Paul in nupa thu le Judaism genteh hiam? Rom.7:4,5.\nA pasal si nupi in pasal dang thei dingin a suahtak mah bangin Zeisu tungtawnin ci le sa deihna a sih ciangin, Messiah limcing khol thukham khempeuh panin Jew mite’n suahtakna ngah uh hi.Tu-in Jew mite’n Messiah tawh nupa suah theihna ngah uh hi.Tua in Pasian mai-ah nuntakna gah a nei suak hi. Jew mite’ biakbuk thukhamte panin kisuakta-sak khin hi. Thukham 10 zuihna kul nawn lo hi, cihna hi lo hi. Thukham 10 kibeisak hi, a ci mite’n ni sagih ni Sabbath bei hi, a ci nuam uh hi a, tua lo teng bei hi, ci tuan lo uh hi. Romans 7: 4,5 siksanin Thukham 4 na thupiak bei hi; Sunday tawh kilaih hi, cih pen Paul hong hilh thu tawh kituak lo hi.\nMAWHNA LE THUKHAM\nPaul in Sinai Mual a kipia thukham a gen hi leh Romans 7:7 in Thukham 10 lak pan khat a gen ahi hiam? Thukham 10 bei hi, ci a hi diam? Tua bang hi lo hi. Paul in thukham cih kammal a zatnate ah Sinai Muala kipia thukham pulaak hi-in, tua-ah Thukham 10 zong huam hi. Tua hi-in Paul in thukham a gen ciangin Jew tawh kipawl thukham hi. Ahi zongin Khrih hong sihteh a bei thukham in Thukham 10 hi lo hi.Bang hang hiam cihleh tua thukham in Sinai mapekin om khin, Khrih hong sih khitteh zong a om lai thukham hi.\nRomans 7: 8-11 ah Paul in mawhna le thukham kizopzia bang pulaak hiam?\nPasian in Jew mite tungah a sia le a pha, gamtat luheek zia ding, biakpiakna tawh kisai zuih dingte, gam sung ki-uk kimakaihzia ding le cidamna thukham a kisam khempeuh a piakkhitsa hi. Hih thupiakte palsat a om leh a thuak ding gimnate zong kihilh hi.Pasian’ deihna tawh kituak lo peuhmah mawhna hi. "Haza kei in" cih thukhun om lo hi leh hazatna in mawhna hi lo ding hi. Mawhna i cih in Pasian’ deihna pan lampialna hi. Pasian in Ama’deihna hong hilh lo hileh mawhna om lo ding hi. Ama deihna hong hilh ciangin mihing in mimawh mi ahihlam kiphawk hi. Mawhsakna thuakin sihna nuai-ah om ahihlam kilangh hi. Paul in thukham thupi takin a ngaihsun Jew mite a theihsak nop thu in Khrih in tua ‘thukham’ tangtungsak hi. Thukham kisam hi. Ahi zongin thukham in ciangtan nei hi. Thukham in hotkhiatna kitangsaplam hong hilh hi. Thukham in sihna pan hong honkhia thei lo hi; hotkhiat ngah nading hi lo hi.\n“Sawltak Paul in a beisa huna a tuah thute siksanin nunzia a khel thute pulaak hi. “Hun khat lai-in thukham nei lo bangin ka om hi. Mawh kisa lo hi; ahi zongin mawhsakna hong tung ciangin Pasian thukham in a mawhlam kiphawksak hi. “Mawhna hing kikin ka si hi,” ci hi. Tua khitteh amah le amah mimawh, Pasian thukham tawh thukhenna thuak ding ahihlam kiphawk hi. Singlamteh tungah a si (a bei) pen Thukham hi lo-in Paul hi zaw hi.” Ellen G. White Comments, The SDA Bible Commentary, vol.6., 1076.\nKoi bangin thukham mai-ah misi bang na hiam?Singlamteh bulphuhin Khrih' hong piak nunna thak koi bangin na tel hiam?\nTHUKHAM IN SIANGTHO HI\nRomans 7: 12 sim in. Koi bangin Paul’ gen thu na tel hiam?\nJew mite’n thukham kiptakin len ahih manun Paul in thukham a hoihna thu hoihtakin gen hi. Thukham in mawhna pulaak ahih manin thukham in hoih hi. Ahi zongin mawhna pan hong honkhia thei lo ahihteh Zeisu kisam hi. Biakna thukham hi taleh Thukham 10 hi taleh, hong hon thei thukham om lo hi. Zeisu le upna tawh i ngah Ama dikna bek in hotkhiatna lampi hi.\nPaul in sihna hong tunpih kua ngawh hiam? Bang thu-ah kipengsak hiam? Bang hangin hih thu nih kilamdanna thupi hiam? Romans 7: 13.\nRomans 7: 13 in thukham a deihhuai thei pen dingin pulaak hi. Paul in mawhna hangin hehpihhuai a nunna pulaak hi; thukham hangin tua dinmun ahihlohlam pulaak hi. Ci le sa deihna in sihna hong tun hi (Rom. 7:8). Thukham in hoih hi. Bang hang hiam cihleh Pasian in thukham tawh mite nunzia sittel hi. Ahi zongin thukham mai-ah Paul in mimawh hi.\nBang hangin mawhna in mawhnei mi hong suaksak hiam? Rom. 7: 14, 15.\nMihing in ci le sa tawh kidim hi. Tua hangin Paul in Zeisu kisam hi. Zeisu Khrih bek in mawhsakna hong paihkhiatsak thei hi (Rom. 8:1). Zeisu bek in mawhna sila pan hong honkhia hi. Paul in amah le amah ‘mawhna sila’ ahihzia pulaak hi. Amah le amahin mawhna sila pan suakta zo lo hi. Ama nuntaknop bangin nungta thei lo hi. Thukham in a hilh nuntak hoih dingin hanciam napi mawhna in khaktan hi. Hih thu siksanin Paul in Jew mite’n Messiah a kitangsaplam uh a tel nadingun hilh hi. Paul in hehpihna bek in mawhna hong zo-sak hi, ci-in hilh tawntung hi (Romans 6: 14). Hih thu mah Romans 7 in gen kik hi. Thukham nuai-ah nungta cih thu in hehpihna nei lo mawhna' sila cihna hi.\nMawhna' sila na hiam? Nangma’ tha tawh mawhna zo ding na hanciam hiam? Bang hangin nisimin mawhna-ah misi bangin, Zeisu tungah ki-ap a a nungta ding kisam hiam?\nROMANS 7 SUNGA MIPA\n“Ka sepnop lohteng mah sem ka hih leh thukham hoih hi, ci-in ka thukim hi. Ahih hangin tua banga a semsem pen kei hi nawn lo-in ka sunga a teeng mawhna ahi hi.” Romans 7: 16, 17. A kilangdo bang hong hilh hiam?\nThukham in limlang bang hi, ci-in a genteh khitteh Kha Siangtho in thukham' deihna i cinsak zawhlohlam a hong phawksakzia Paul in hong hilh hi. Thukham deihna zui ding a hanciam mi in thukham hoih hi, ci-in mu hi.\nRomans 7: 18 – 20 ah Paul in a pulaaksa thu bang genpha kik hiam?\nGamtat siksanin dikna ngah ding hanciamna panin Khrih kitangsam ihihlam kiphawk nadingin Kha Siangtho in hong makaih hi. “Israel mite in mawhna tawh kidimin a nuntaklam uh kiphawk lo uh hi. Pasian tawh thuciam bawl khin uh hi napi, Khrih lo-in Pasian' thukham kizui zo lo hi, cih phawk lo uh hi. Amau le amau-in dikna ngah dingin kilamen uh hi. Topa’ hong sawl khempeuh ka sem ding uh hi, ci sawnsawn uh hi (Pai. 24:7). Israel mite in\nPasian tawh thuciam a bawl khit a sawt lo-in tua thuciam pan lampialpah uh hi. Milim bia uh hi. Thuciam pelh uh ahih manin Pasian' maipha ngah dingin kilamen lo uh hi. Ahi zongin tu-in a lampialna uh kiphawkin, mawhmai kisam ahihlam hong phawk uh hi. Abraham tunga thuciam phawk kik uh a,Honpa hong phawk uh hi.”Ellen G. White, Patriachs and Prophets, 371.\nNisimin Khrih tungah ki-ap loh manin Khritian tampi in mawhna’ sila suak uh hi. Tua hi mah amau le amau siantho-na tawh a nungta-in kingaihsun uh hi. Khrih kiang pan mawhmai nading le siatna zawh nading ngen lo uh hi.\nPasian’ deihna bangin nungta ding piang zo lo hi, ci uh hi. Roman 7 sunga thute’n ama nunzia pulaak ahihlam phawk lo hi. Mawhna’ sila khat in Pasian’deihna bangin nungta thei lo hi. Ahi zongin Khrih sungah a om mi in mawhna zo hi.\nKhrih’ hong kamciam bangin mawhna le siatna tungah zawhna na ngah hiam? Na ngah kei leh, bang hang hiam? Lampi manlo zui na hiam?\nSIHNA PAN KIHONKHIA\nRomans 7: 21 – 23 sim in. Koi bangin Khristian hi napi i sep nop loh semin, i sepnop kisem lo hiam?\nPaul in ama pumpi’ deihna le mawhna a piangsak thu (mawhna thukham) tuamkoih lo hi. Ci le sa in mawhna zui hi (Rom. 7: 25). Mawhna pumpi si ding hi; ci le sa deihna a zui mi si ding hi. Paul in a lungsung a om Pasian’ thupiak bangin nungta nuam hi. Thukham in Pasian’ deihna pulaak hi. Kha\nSiangtho a kimakaihsak Paul’lungsim in Pasian’ thukham pom hi napi thu hoih sem ding a hanciam ciangin siatna bawl kha zel hi.\nI lungsim in thu hoih sem nuam napi i pumpi in siatna bawl kha zel hi lo hiam? Hih thu nih kido den hi lo hiam? Koi bangin hih bang kido-na pan suakta ding i hiam? Rom. 7: 24, 25.\nPaul in “Zeisu Khrih hangin Topa Pasian tungah ka lungdam hi,” ci napi-in mi kimkhat in bang hangin Paul in thu hoih le thusia kido nawkkha den hiam? ci-in lamdangsa uh hi. Vangliatna tawh kidim hotkhiatna thu tawh kizui-in Paul in Topa Pasian tungah lungdam a koh khitteh ‘kua in a si ding pumpi panin honkhia ding hiam? ci-in pulaak hi, ci uh hi (Romans 8). Paul in mawhna le dikna kido tawntung hi, ci-in hong hilh hi. Mi kimkhat in Romans\n7 in Khrih tawh a nungta lo mi’ nunzia a pulaak hi, ci uh hi. Hi mah hi. Khrih lo-in mawhna zo kuamah a om kei hi (Romans 7: 24, 25). Khrih tawh a nungta mi in nunna thak tawh a nungta mi hi-in Pasian’ kamciam khempeuh ngah ding hi. Midang khat aa dingin huih na diksak theih loh bangin mi khat in nang aitangin Khrih tungah ki-ap thei lo hi. Mimal khensat ding kisam hi.\nNang mahmah in Khrih hong kamciamte na ngah thei hi.\nNGAIHSUTBEH DING: “Thukham palsatna ah diktanna, tawldamna le lungmuanna om thei lo hi. Mawhna sungah a nungta mi in Khrih’ diktanna siksanin Pasian’ mai-ah mawhnei lo dingin lamet om lo hi.” Ellen G. White, 1SM. 213.\n“Paul in a mipih Jew mite’n Honpa hong piak mawhmai-na thei le-uh deihsak hi. Khrih in leitungah mihingin hong nungta-in mawhnei mi’ sih ding sangin hong si hi; limciinna khempeuh tangtung hi, cih a theih ding uh deih hi. Khrih a hong sih a kipan ganhing tawh biakpiakna thukhamte in kimanna nei lo hi. Ahi zongin tua thukhamte in Thukham 10 tawh kizopna nei hi. Biakpiakna thukham hi taleh Thukham 10 in Pasian’ siantho-na, a thumanna, a dikna pulaak uh hi. Khrih a limcing biakpiakna thukhamte in siangtho, vanglian ahihleh Khrih hong pai ciangin ama siantho-sak mite’n bangzahin vangliatna tawh kidim ding hiam?” Ellen G. White, The SDA Bible Commentary, vol. 6. 1095.\n1. “Ka lungsim tawngah Pasian’ thukham nuai ah sila ka hi a, ka ci ka sa panin lah mawhna thukham nuai-a sila ka hi zel hi” (Romans 7: 25). Thu-um mi khat sungah hih thu nih, Pasian’ thukham le mawhna thukham om den hi. Diktanna ngah mi hi mah taleh mi mawh hi vive hi. Bang hang hiam cihleh Paul in Pasian’ deihteng ka sem hi. Ahih kei leh mawhna sungah nuam ka sa hi,” ci tuan lo hi. Ahi zongin amah mah in hih thu nih tawh kido den hi, cih kilang hi.\nPaul in Pasian thukham bangin nungta ahih manin lungdamko hi.\n2. Hehpihna ngen tawntung hi. A kikhel lo mi in Pasian’ thukham nuntakpih lo hi. Paul’ pulaaknop thu in “thu-um mi (mi siangtho) in mimawh hi mah taleh dikna ngah mi hi. Bang hang hiam cihleh amah in Khrih sungah nungta hi. Khrih’dikna in amah tuam a, Khrih’ dikna in ama dikna suak hi. Ahi zongin midik kici taleh mawhnei mi hi; mawhna tawh nungta lai hi; thukham’ deihna ciin zo lo hi. Tua bang mi in zatui kisam cina mi tawh kibang hi. Natna dam ding lamen a siavuante' kepna panin tha le ngal hat kik hi. Ahi zongin a natna kidon kei leh natna liantektek thei hi.” Martin Luther, Commentary on Romans, 114, 115.\nHih Luther’ pulaak na thukim hiam? Na lawmte tawh kikum in.


url: =Kawlgam Tan 10 laivuanna ah sangnaupang mi 52,000 takin laivuanding pelh ~ ZD :: ZOMI DAILY\nposted on 14 March 2017 at 4:50 pm Lomkholna: Myanmar, News, Sawltak\nKawlgam sungah Tan 10 laivuan (Matriculation Exams) pen 08 March 2017 ni akipan ahun ngekngekta uh ahihi. Tan 10 laivuanna ah akihelding in minpiasa sangnaupang mi 52,000 te lai vuanlokik uh cih Department of Myanmar Board of Examinations te’n genkhia cih MMTimes pan kizasawn hi.\nTan 10 laivuanding in minpia, Register abawl sangnaupang akigawm pen mi 767,422 hi a, Matriculation Exams pen March 08 nipan in March 17 nidongding ahihi.\nMyanmar Board of Examinations Department panin thuneite genkhiatna ah laivuanding in min piasa himahleh avuanlokik sangnaupang te lakah ahang tampi omkhading a, bang cihpen ki genkhiathei lianlo hi ci’n genkhia uhhi.\nLaihuanding apelhte lakah Yangon Region panin atampenpen hi a, tuakhit ciangin Ayeyarwady Region, Mandalay Region cihbang ahihi.\nMatriculation Exams pen Kawllai tawh akipan masaden hi a, amasa penpen ni in sangnaupang mi 51,206 in laihuanding pelhpah uhhi. Ani nihna pen English Paper hi a, tuani inzong sangnaupang mi 1137 in pelhleuleu uhhi.\nAni thumna pen Math Paper hi a, tuani ciangin sangnaupang mi 558 in pelhleuleu uhhi.\nNungkum 2015 – 2016 Academic Year hunlai inzong Matriculation Exams atuding, laivuanding in Register abawl sangnaupang pen akigawm in 671,574 ahihi. Ahi zongin tualak panin sangnaupang mi 636,237 bek laivuanna nei uh cih kiza hi.\nRelated: Myanmar, Shan State, Laukkai khuasung kikapna hangin mi 30 val si ~ ZD\nIh sanggam, ihta ihnau te Tan 10 laivuan aomhiam? Nithum Subject 3 neilai uhhi. Kampi bektawh ahi zongin Moral Support piazoleng atha lawptuam khading uhhi. ZD Sawltak #zomidaily\nPrevious: Malaysia gamsung aom North Korea gammi nasem 50 ki hawlkhiading ~ ZD\nNext: Guahtui tamlua ahih manin, Kuala Lumpur leh Petaling Jaya kikal mawtaw awkcip ~ ZD


url: =Vantung mi nam(3)te (5/30/2021) – Zomi Agape Church Inc\nVantung mi nam(3)te (5/30/2021)\nZomi Agape Church Inc > Zomi Agape Church Blog > General > Vantung mi nam(3)te (5/30/2021)\nVantung mi nam (3) te\nMichael (Gal Do)\nGabel (Thutang ko pa)\nLucifer Group min- Kerub\n13Pasian’ Eden huan sungah nang na teng a,\nHihte khempeuh nangma a dingin\n14Sathau a kinilh kherub-te\npaubaanna khat beek om lo hi.\n16Na sumbawl luatna hangin\nmi ngongtat na suak a,\nmawhna sungah na tungkha hi.\nTua ahih manin ka mual siangtho panin\nnang ka hong hawlkhia a,\na tee zaizai suangmanphate lak panin\nnang a hong cing kherub-te in\na hong hawlkhia uh hi.\nLeitung ah om suang man pha te pen Pasian in lucifer pen pia hi\nBang hang hiam cih Pasian in a zat ciang in ah a suak pek pan in ah siam na a piak talent a mah ih siam na maw ,Hau na ,Siam na ,La siam na Pasian phat na, suangman pha te khempeuh Pasian in lucifer tung ah a piak hi.\nA hih hang in ah aman Pasian a langpang khak ciang in ah koi tak ah Pasian in puak ei hiam cih leh? (Leitung ah khia hi) Tua a hih man in Vantung leh Leitung ong piak sak hi a ci hi.(Pancil 1:1)\nVan tung mi te pen mihing tawh kibang maw kibang lo hiam? Vantung mi te pen mihing tawh a ki bang loh zia bang om hiam cih (l)Vantung mite pen – Kha tawh a om mite hi,mihing te sep theih loh khempeuh a mau sem thei hi (2) Vantung mite pen- Ki sik kik cih om ngei lo uh hi (3) Vantung mite pen- Nau suak cih om lo uh ,nu leh pa piang lo ,bawl lo, om lo uh hi (4) Vantung mite pen- Thumang mah mah uh hi\nLusifer pen tulai tak in ah Hell ah om hiam Vantung ah om hiam? Hell puak nai lo hi ,Hun khat ni ciang in ah hell ah mi hoih lo khempeuh satan tawh ka susia ding hi ci hi.\nLusifer pen Vantung ah zong pai thei hi, bang hang hiam cih leh meeting khawng ah a kah hi.\n12“Nang Khuavak’ ta, Zingsol,\n13Nang in na lungsim sungah,\n14Meiite’ tung pekah ka kahto ding a,\nka kibawl ding hi,’ na ci hi.\n15Ahih hangin nang pen\nLeinuai thuk penna\nhong kikoih suk ding hi\nLucifer pen Pasian in thupha pia mah mah in,Pasian ih tung ah om vantung ah a lian pen din mun ah a om nop ciang in ah Pasian in tel lua ,Pasian in ah amah ih ki hih sak na kei cih na lungsim , ken hih zo ing cih na te pen Pasian in deih lo hi.\nJob 1:7 Topa in Satan kiangah, “Koi pana hong pai na hi hiam?” a ci hi. Satan in Topa dawngin, “Leitung khempeuh a lu pan a taw dong vak kawikawi-in ka va phehlehna mun panin ka hong pai hi,” a ci hi.\nJude 1:9 Vantung milian pa Mikhael nangawn tua bangin gamta ngam lo hi. Moses’ luanghawm kituhin Dawimangpa tawh a kitot laitakin Mikhael in Dawimangpa zahkona kammal zang ngam loin, “Topa in nang hong taii ta hen,” ci bek hi.\n2Samuel nihna 24:1-8\nKhatvei, Israel-te tungah Topa hong hehkik a, amah in mite’ gim nadingin David hanthawnin, “Pai in; Israel le Judah mi a phazah sim in,” a ci hi. 2Tua ahih ciangin kumpipa in Joab le amah tawh a om galkap ukte kiangah, “Mite a phazah ka theih nadingin Dan panin Beersheba ciang dong Israel minamte khempeuh lakah pai unla mi phazah va sim un,” a ci hi. 3Ahih hangin Joab in kumpipa kiangah, “Ka to kumpipa’ muhin Topa na Pasian in mite tu-a a omzah za khatin a tamna behlap tahen. Ahih hangin bang hangin ka to kumpipa in hih thu deih na hi hiam?” a ci hi. 4Ahih hangin kumpipa’ kamgente in Joab le galkap ukte zozaw hi. Tua ahih ciangin Israel mite a phazah a sim dingin kumpipa’ omna panin Joab le galkap ukte a paikhia uh hi.\n5Amaute in Jordan kantanin kuam laizang a om khuapi Aroer panin kipanin Gad lam manawh uh a, Jazer-ah paisuak uh hi. 6Tua ciangin amaute Gilead tung uh a, tua panin Hit mite’ gam Kadesh tung uh hi. Tua lai panin Dan tungin, Dan panin kual pai-in Sidon tung uh hi. 7Tua ciangin Taia munmuanhuai le Hiv mite le Kanaan mite’ khuapite khempeuh tung uh hi. Tua panin Judah-te’ Negeb lam Beersheba-ah pai uh hi. 8Tua ahih ciangin gam khempeuhah amaute a pai khit uh, kha kua le ni sawmnih a cin khit ciangin Jerusalem-ah hong tungkik uh hi.\nEi leh ei ki hih sak thei na te ih nei khak hun ciang in ah Pasian in deih lo hi cih phawk hamtang ding hi hang\nGamlak vakna 16:2-3 Hih mite in pawl kai uh hi. Israel mite sung panin mi’ theihkim, mihon sung panin a kiteel, mihonte a makai mi zanih le sawmnga tawh Moses’ mai-ah ding uh hi. 3Moses le Aaron langpangin amaute kikaikhawmin amaute kiangah, “Khengval lua uh teh! Mihon khempeuhte a milipin siangtho uh a, amaute’ lakah Topa om hi. Bang hangin Topa’ mihonpite tungah nomau kiliansak tawm na hi uh hiam” a ci uh hi.\nMi pil mi siam 250 te in Moses leh Aaron pen langpang uh a,tua a langpang na hang un ah Pasian in ah a tawp na ah leisung ah bei sak siang ,a nei leh lam te uh bei siang hi.\nPil na siam na ,Ei siam na te ih nei ciang kua mah thu sim nop loh na lungsim ih nei ciang in ah hih mi nam te ih phawk ding kong deih sak hi.\nSum leh pai hau in ah kua mah thusim nawn lo in ah ih sia te khawng thusim nawn lo , upa te thusim nawn lo ,a kua kua ci mai ni Pasian in ong bei mang sak thei hi.\nKi phat sak na te nam (3)\n1.lucifer bang in ah Pasian in ah pian pih thupha ,hoih na siam na pil na a piak , amah leh amah ki hih sak tua pen (kei) cih lungsim a nei na\n2.David kumpi pa pen sem lah sem ,bawl lah bawl ,a hun lah pia ,ken sem ing hih ing cih na lungsim ih nei tak ciang in David kumpi pa bang in ih ki phawk ding deih hi hang.\n3.Korah mi nam te bang in hau ing ,pil ing ci in ah ih kim ih pam pan in ah mi hawm thawh na ,ken hih zo lo ,a mau din mun lah hi tuan lo ,Pasian ong piak thupha en lah tua mun a nei lah hi lo,ih kim ih pam pan sang in ah hih zo ve ning e ,tua pa sang kei siam zaw ve ning e ei zong ,tua dan lungsim te ih nei ciang in ah Tuni in ah ho pih na a thak in pawlpi sung ah hih thu te ong gen nuam hi hing.\nMi hing cih ciang in ah hi ih sak na lungsim khat vei vei ong om kha thei zel hi ,tua hun ciang in ah Pasian in deih kei cih phawk hamtang ding hi hang.\nSunday Main Service, Upa Thangpi


url: =Global Buanli Family: Tulaai Leitung Thuthang tuamtuam updates November 5, 2013\nTulaai Leitung Thuthang tuamtuam updates November 5, 2013\n· Kawlgamsung Pilan lamsang khantohnading ngimna tawh pilna nei te in Pituh Hlutdaw khawmpi ah Tan 10 mikim in sin hamtangding cih thukhun thak kikup khopding in 11/05/13 ni in puakluut uhhi. ( Amawkna hileh bel siattuak kei )\n· Han Ta Wa Ti U Win Tin Foundation te in Kawlgam sung a gamvaaitawh thongkia te leh atate uh ahi mi avekpi kigawm 591 te pilna sin nading in sum leh paai tawh huna 11/05/13 ni in kipan ta uhhi.\n· Kawlgam sung ah Gaalkaap thukan phuatkik nading Pithungsuh Kumpi tung ah puak ding in Yangon huam Mipi teel palaaite in 11/05/13 ni in thukimna ngahkhinta uhhi.\n· Taiwan gam bulphuh Taiwan Foundation for Democracy te in kumsim a apiakden uh Asia Democracy and Human Rights Award minphatna peen tukum 2013 ading in Karen minam mihing zaleenna vaanpawl ahi KHRG te 11/04/13 ni in teelkhia uhhi.\n· Kachin gam Mitkyina khuapi a kibawl Mualtungmi thautawi pawl 17 te leh Kawlgam kumpi te thukikupna 11/05/13 ni in mata uha, thukimna nam 6 suai akaih khit baan uh ah ongtungding December khasung in Karen gam Ba-an khuapi ah kikupkik ding in thukimna nei uhhi. Hih Khawmpi ah UN pan Vijay Nambiar leh Sen gampan Ulian khat zong akah ahihi.\n· Leitung ah anihna gam ahi India gam te in Leitungdang khat icidiam Mars tung ah ni 300 akaaiding mituanglo Vandawn khualzin khat 11/05/13 ni in gualzo tak in India gam khanglam Sriharikota tuikulh pan lawnkhia thei uhhi. Hih leitungdang khualzin vankhualzin na peen USA te bek in khahkhia pan uhhi. China leh Japan bang hih Mars tung kahding hanciam mahmah taleh tungzo naailo uhhi.\n· Bangladesh kumpi thukhen zumpi te in 2009 kum a mithahna tawh akizom gaalkaap 723 lak ah 152 te 11/05/13 ni in thahlup ding in thukhen uhhi.


url: =Indonesia vanleng kiatna ah mi 54 si :: ZOMI DAILY\nposted on 19 August 2015 at 10:59 am Lomkholna: Indonesia, News, Sawltak, World\nIndonesia vanleng mangcip pen ki mukikta a, khuahun hoihlohna tawh atuahsia ahihi. Vanleng aki muhkik hangin atungah atuang khempeuh avek in mi 54 te asisa in na om uhhi ci’n Indonesia kumpi thuneite’n tangkokhia uhhi.\nZanni Tuesday ni in Rescue Team te’n amuhkhiat uh hi a, vanlengpen zancip cihi. Black Box zong mukik uh ahih manin athu ala tua Black Box tungtawn in kicianzawding hi.\nHih vanleng tungah US Dollar US$470,000 tawh akikim Indonesia Rupiah 6.5 Billion sumtang ngiat in akipua hi a, mizawng te huhnading in aki hawmkhiatsawm ahihi. Banghang in mizawngte huhnading sumtang apua vanleng pen tuahsiat citciat hiam cihpen ki lunghimawh mahmah hi. ZD Sawltak\n2008 kum in Photo akizaih amangcip vanleng\nIndonesia te Airline khat mi 54 puasa in aleng hi a, Papua Province tungah alenlaitak Contact ki ngahnawnlo in mangcip cih AP News in tuni genkhia hi.\nTransportation Ministry Spokesman Julius Barata in agenkhiatna ah hih vanleng pen Trigana Air Service te neihsa hi a, Sunday ni sunlam pawlin Papua’s Provincial Capital ahi Jayapura khua panin honglengkhia ahihi cihi. Papua ii khuakhat ahi Okisibil khualam zuanin alenlaitak vanlenghawl tetawh ki thuzakna omnawnlo cihi.\nVanleng pen ATR42-300 Twin Turboprop vanleng nam te hi a, atungah Passengers mi 49 leh vanleng nasem Crew Members mi 5 tuang uh cihi. Akhualzin nading pen Papua gamsung khua khatlehkhat akawmpakdingbek hi a, Minute 42 sungkhawngbek aziakaiding ahihi. Tua vanleng tungah naupang mi 5 leh naungeksen mi 3 zong kihel cih kiza hi.\nHih vanleng amancip hunpawl in Oksibil khuatung ah guah nakzuk mahmah a, mei kaigawp in huihzong hatmahmah hi. Vanleng atuk nading mun ah Minute 9 bek akisap akipan Contact ki ngahzo nawnlo hi ci’n Indonesia’s National Search and Rescue Agency pan Susanto in genkhia hi.\nHih vanleng amangcip pen azongding in vanleng khat kuankhiapah a, ahi zongin khuamialcip ahih manin kizongsuak theilo a, hongki lehkikphot uhhi. Zingciang Monday ni zingsanglam in vanlengzon kipankikding uhhi.\nPapua gamsungteng taampilak singkung dimzihziah ahih manin abeisa hun a vanlengmang tezong aki mukik omngei mello cisawnsawn hi. ZD Sawltak\nPrevious: Eimi namdang pasal neite ka muhna\nNext: Ahoih zawding deihna tawh\nFord Motor te Engine meikang thei, kongkhak zong siatna om ahih manin Recall kibawl ~ ZD


url: =Russia in Syria ah agaldo akipan tunglampan 71,000 vei kap, Terrorist 35,000 golumta ~ TK Lian :: ZOMI DAILY\nposted on 23 December 2016 at 12:18 am Lomkholna: News, Russia, Syria, Thangkhanlian, World\nDec. 22, 2016: Russian Foreign Minister Sergei Lavrov in zan in Syria ah gam tuamtuam 80 panin dipkuatna piangsak mi ngongtat (terrorist) tul sawm tampi om hi ci hi. Russian Defense Minister Sergei Shoigu in Russia in Sept. 30, 2015 panin Syria kikap a, tua khit nung Russian Aerospace Forces terrorist-te tung lam panin 18,800 vei kuan khia in mun 71,000 kap in, terrorist training camps 725 a kap siatsak in, terrorist ten a bomb bawlna uh mun 405 kap siatsak in, terrorist-te galvan 1,500 a kap siatsak banah terrorist 35,000 golum ta hi ci-in pulak hi.\nShoigu in Syria ah gamnuaimi (militants) 9,000 in a thaute uh koih khia ta uh hi ci hi. Shoigu in Russia in Syria ah a galdona hangin Syria leh a kiim leh terrorist a kizel gawpna ding dal a, kilaihgawpna sikkhainiang melpuakna “chain of color revolutions” kici Middle East leh Africa a om ding dal hi ci hi.\nTua banah Russia in Syria ah a galdona hangin buaina tuamtuam – leitung ah gamvai buaina ding geopolitical problems kici dal tuam a, international terrorist organizations in Syria ah nakpi takin thuak lawh zo in, Syria kiim ah leitung bup ngongtatna a kizel mang gawp ding dal in, mi ngongtatte sum muhna nak nakpi takin a dal banah Syria kumpi a tuk ding lai dal in humbit zo hi ci-in gen beh hi.\nRelated: India Imphal sungah mipi buaina piangin mawtaw 22 meikang ~ ZD\nRussian defense minister Shoigu in Syria buaina gamvai ah kipuahphatna leh kilemna ding vai leh a kidote a kilem kik theihna dingin “process of political settlement and reconciliation of warring parties” kici kipan ta a, tua ding vai-ah teenna ding (settlements) 1074 kibawlsak ta a, Syria milip million thum ten kikaptuah khawlna dingin “ceasefire” Syria kumpi tawh nei thei ta uh a, galtai mi 108,000 Syria hong ciah kik ta in, gamnuaimi 9,000 in a thaute uh koih khia ta uh hi ci hi.\nSputniknews/ Thang Khan Lian\nPrevious: UK ah thukham palsat upa penpa kum 13 thongkiading in kisehsak ~ TK Lian\nNext: US in Russia sumbawlte tungah khalna koihbeh ~ TK Lian


url: =Kiginkholhna (Preparation): Khuado pen kumkhat in khatvei bek kibawl ahih bangin pu leh pate in nidangin hih pawi pen mawkzat lo-in limtakin kigingkhol masa uh hi. Kum bul tung akipan Khuado cianga gawh ding ganvul uh a, tua pen pawlsa zong kici hi. Tua banah meidet ding meilah a kicingtakin la khol uh hi. Tua mah bangin ann zong la kholin khuado na ding a kisam khempeuh kigingkhol uh hi. Kiginkholhna limtakin a neih manun Khuado hun ciangin nek leh dawn kicing takin om a lungdam takin zang uh hi.\nKikupna/Kithuzakna (Discussion/ Consultation): Khuado ding vaihawmna kician nei hamtang uh hi. Vaihawmna ah upate leh makaite kisamkhawm liailiai-in kikumthei uh hi. Kidong, kiho, kithuza uh hi. Khat bek ngaihsutna sangin upa makaite ngaihsutna lakhawm diamdiam uh hi. Tangtat loin kikum uh a, semkhawm uh hi. Kikup leh kidot ding thupisak uh hi. Zomi tangthu ah hausa leh ukpi kiukna a thahat lai nangawnin upa vaihawm na om in kithuza/kikum in vaihawm uh hi. Minam vai thupite ah ngaihsutna kidong diamdiam uh hi. Nidang in a thei/tei zaw khat peuh leh thunei zaw khat peuh in a deih bangin vaihawm ziauziau leh zong mipi in khuamu nailo ahih manin kizui diamdiam lel ding hinapi tua ci loin vai thupi khatpeuh ah na kidong/kikum tangtang uh hi. Tuhun teh pilna a khan tawh kituakin thutheihna zong sangta ahih manin kikum lopi leh kidong lopi in minam vai thupi hawm khak ding pen kidophuai hi.\nKihuhtuahna/pankhopna (Unity/Cooperation): Pu leh pite in Khuado ding hun a nai ciangin ann lakhin nailote lakpih in kihuh diamdiam uh hi. A thanemte panpih uh a, a zekaite kingakin kihuh uh hi. Amau nopsakna ding ahihnak leh midangte don nawnlo cih bang peuhmah neilo uh hi. Nasep man kim nai lopi-in Khuado bawlsan lo uh hi. Kihuh nopna lungtang (they have a heart for others) nei ngiat uh hi. Ki-it kikhual mahmah uh cihna hi. A manlangte’n a zekaiten gak/panpih in, a theizawte’n a theilozawte hilh leh theisakin, a siamzawte’n a siamlozawte sinsak nopna lungtang pen I pu le pate lungtang ahi hi. Tuate tuni in Zomite in mansuah loin I zatzat ding hi a, tua pen minam itna taktak ahi hi. Alang khat lamah Mangkam tawh gen ni ci le’ng: Your success or enjoyment should not be at the cost of your fellow-community.\nKisiansuahna (Santification): Khuado cih kammal taktak in dawi leh kaute do in hawlkhiatna, tuate pan kisiansuahna ahi hi. Khuado ni-in inn sung leh khua sung panin dawi leh kaute not gawp uh hi. Dawi leh kau panin kisiansuah uh hi. Pu leh pate in dawi leh kau lau mahmah napi un Khuado ni-in tuate pan suahtakna dingin hangsan takin delhin not gawp ngam uh hi. Pu leh pate in Khuado ni-in dawi le kau lauhna amau lungsim pan lakhia nuam uh hi. Tua pen cidamna ding, gualzawh matut zawhna ding pan a dalte nawlkhinna hi. Damlohna, zawnna ngauna leh kamsiatnate a do na hi gige uh hi.\nKipawlkhopna (Organisation/ Association): Khuado hunin a pawlpawl, a vengveng in lawm anne khawm uh hi. Annek khop cih pen Zomite sungah a thupi mahmah itna kilahna ahi hi. A taktakin a ann sangin a nekkhop, um khop liiliai thupisa zaw uh hi ding hi. Annkuang um khop theihna pen kithutuahna,ki-itna leh kideihsakna lim hi. Tua ahih manin kumkhat sung a khawi uh pawlsa pen khuado ciangin go-in lawm ann nekhawm uh hi. Kipawlkhopna leh nekkhop dawnkhop ding thupisak uh hi. Individualism sangin cooperation / collaboration thupisak zaw uh cihna hi.\nKizahtakna (Respect): Lawm ann nek ciangin a uhamte nek masiah khangnote in ne ngamlo uh hi. Khuavak mu masate nakpitakin zahtak uh hi. Khangthakte in khangluite khuamuhna nelhsiah dingin ngaihsun lo uh hi. Kizahtakna thupisa uh hi. Minam liante lakah uzaw kizahtakna thupi mahmah hi. Khangthak Zomite sungah tua pen pu le pa zatsa I zuih zawh nawn loh pawl ahi hi. Uzaw zahtakna a kisap bangin,u zawte lam panin zong khialhna a om leh amau a kiniamkhiat masak zawh ding thupi veve hi.“Listen to your elder’s advice not because they are always right but because they have more experiences of being wrong”.\nKi-itna/kideihsakna (Love/Charity): Khuado in ki-itna limlak hi. Khuado ni-in sa kibakin, zu kitulh uh hi. Amau a nek masak ding sangin midangte in ne masa leh deihsak zaw in kimasak se uh hi. A sisate nagawn deihsakna leh itna lakin si ansiah koihsak uh hi. A ki-it ngaungau minama hihna uh hong lak hi. Tua hangin ki-itna leh kikhualna lim vaphual na etteh uh hi. Tuhun Zomite in pu leh pate lungtang leh lungsim puakzia I ban zo kei zaw hi. A tunga i gen K-7 te tuhun khangthakte in zong I zop tohtoh ding thupi hi. I Christian upna tawh zong kituak mahmah sawnsawn hi. Pasian thu sungah I kisiansuah kul hi.\n(Hih Thului (Article) pen Zomi Innkuan Tennesse, USA makaihna tawh kibawl Khuado\nPawi 2016 ah Dr. Pum Khan Pau, Ph.D ii thugenna pan tom kim akilakhia kik ahi hi).\nBy: Dr. Pum Khan Pau, Ph. D


url: =SC5: Ki-Apna - Zomi Adventist Innkuan\nZolia Nua Nuam\nPasian in, “Kei nong zon uh ciangin, na lungsim khempeuh uh tawh nong zon uh leh\nnong mu ding uh hi,” ci-in kamciam hong pia hi (Jeremiah 29:13).\nLungsim khempeuh Pasian ap kul hi; tua lo-in Amah ih sut kik theihna dingin ih sungah kikhelna om thei ngei lo ding hi. Ih pian limin Pasian tawh ih kikhen zo hi. Kha Siangtho in ih omzia hih bangin hong gen hi: “Khialhna le mawhna sunga misi” “Na lutang bup uh cina in na lutang bup uh zawngkhal a” “ginatna mahmah om lo hi.” Eite pen “Satan’ thang sungah ih awkcip a, ama deih banga ahong bawl galmat ihi hi (Ephesians 2:1; Isaiah 1:5, 6; 2 Timothy 2:26). Pasian in hong damsak nuamin, hong khahkhia nuam hi. Tua bang ahih theihna dingin a buppi kikhelna, ih pianzia vekpi thaksuah sakna kisam ahih manin, Pasian’ tungah ei mahmah ih kipumpiak kul hi.\nGal khempeuh lakah ang sung galdona a nasia bel ahi hi. Angsung-khualna paai khia-a, Pasian’ deihna lam a na khempeuh ih piak ding pen hanciam kisam hi; ahi zongin sianthona ih ngah theihna dingin Pasian ki-ap masak kul hi.\nPasian’ ukna pen Satan’ gen banga kihai-pumpiakna, thu tel lo pi-a ki-uk cipna tungah kinga lo hi. Ngaihsutna le theih theihna hong ngen hi. “Hong pai un, kikum khawm ni,” ci-in Piangsakpa in a bawlsa mite hong sam hi (Isaiah 1:18). Pasian in a mite’ utna hong zawhthawh bawl lo hi. Utna le theih theihna om lopi-a kipia zaktakna sang nuam lo hi. Zawh thawh thu-a ki-ap sakna in lungsim le zia-le-tong khantohna khempeuh khak hi. Tua bang hileh (44) mihing pen set bang lel hiding hi. Piangsakpa’ deihna tua bang hi lo hi. Piansak nasep khempeuh a mahialna ahi mihing, khantohna a sangbel dong atung dingin Ama’n deih hi. Hehpihna tawh Amah in eite A hong tun sak nopna thupha a sangbel mun ih mai-ah Ama’n koih hi. Ei’ sungah na asep theihna dingin ei mahmah Ama tungah ih kipiak ding hong deih hi. Mawhna kol pan suakta-a, Pasian’ tate’ nopsakna sungah ih tum theih nading pen ei’ teelna tawh hong kizom ta hi.\nPasian’ tungah ei mah ih kipiakna ah Amah tawh hong kikhen sak ding khempeuh ih paih khiat kul hi. Tua ahih manin Jesu in, “Kua kua hi taleh ama neihsa khempeuh a nusia lo peuhmah Ka nungzui ahi thei kei ding hi,” ci hi (Luke 14:33). Pasian’ kiang pan a lungsim hong hei khia ding peuhmah ih nusiat kul hi. Mi tampi in sum-le-pai bia uh hi. Sum iplahna, hauh nopna lungsimte in Satan tawh hong hen khawm thei kham khau ahi hi. Kim khatte in min thanna le leitung za-liatna bia uh hi. Kim khatte in amau’ ut thu-a omna le tavuan nei lo-a omna bia uh hi. Hih kol khaute suktat kul hi. Ih phel khat Topa’ a, ih phel khat leitung’ a hi thei lo hi. Ih phel khat bek tawh Pasian’ ta kihi thei lo hi.\nPasian bia-a, amau’ tha tawh thukham zui-a, zia-le-tong kipuah phat ding hanciam a, gupna a ngahsawm mi pawlkhat om leuleu hi. Christ hong itna phawk taktak lo-in, a lungsim uh sukha taktak khol lo napi-in, Christian nuntak pen vantung tunna dinga Pasian’ ngetna bangin ngaihsunin gamtat ding hanciam uh hi. Hih bang biakna in kimanna nei lo hi. Lungsim sungah Christ ahong ten ciangin, a sungah Ama itna hong dim in, Amah tawh kikholhna nuam (45) hong sa-in, Amah ngaihna hong om ding hi; Amah bek ngaihsut in nei tading ahih manin, ama aituam zong hong mangngilh tading hi. Christ a itna pen asep khiat kipatna nak hong suak ding hi. Pasian’ hong itna aphawk mite in, Pasian’ deihna banga gamtat ding atawm theithei hong ngaihsun lo ding hi; Christian dinmun aniam theithei kan zaw lo-in, a Tanpa uh’ deihna tawh a kituak theithei ding hanciam uh hi. Lungsim taktak tawh kipumpiak in, azon pen uh’ manphatna tawh kituak ding mahin lawpna zong nei ding uh hi. Itna taktak nei lo pi-a Christ ka um hi, a cite in, acih mawkmawk, a kineih khem hi uh a, van gikpi apua uh ahi hi.\nChrist’ tunga kipum piak khit kikeuh ding nasia lua na sa hiam? Christ in kei’a ding bang hong pia hiam, ci-in nang-le-nang kidong dih in. Ei hong tatna dingin Pasian’ Tapa in, nuntakna, itna, gim thuakna a vekpi-in hong pia hi. Hih zah itna lianpi tawh a kilawm zo het lo eite lellel in, ih lungsimte Amah pia ngam lo lai ding ih hiam? Ih nuntakna hun khempeuh Ama thupha vive ahih manin, bang zahta haina le gimna sung panin eite hong kihon khia hiam cih nangawn ih phawk khin zo kei lai hi. Ih mawhna in adawt gawp Pa en gige sa-in, Ama hong itna le hong kipiakna khempeuh mudah thei lai mawk ding ih hiam? Vanglian Topa hong kiniam khiatna ngaihsun lehang, galdona le kiniam khiatna tawh ei zong nuntakna sung tum thei bek ding ih hihna thu ah phunphun ding ih hi hiam?\nLungsim kiphasak mi tampite in, “Pasian in hong sang hi cih ih theih tel ma-in kisikkikna le kiniam khiatna bang kul se ding hiam,” ci thei uh hi. Christ en un. Amah in mawhna nei lo tham lo-in, vantung Kumpipa hi lai hi; hi napi mawh nei mihingte’ tang dingin Amah, mawhna hong suak hi. “Thu palsatte tawh Amah kisim khawm hi; Amah in mi tampite’ (46)mawhna pua-in, thu palsatte’ a dingin thuumna bawl sak hi” (Isaiah 53:12).\nEite ih kipum piak ciangin bang teng nusia in nungngat ih hiam? Jesu in ahah siang ding, A sisan tawh asil siang ding, mawhna tawh adim ih lungtang ahi hi. Tua nangawn mite in piak khiat haksa sa lai uh hi! Hih thu a kigenna ka zak ding ka maizum a, ka gelh ding zong ka maizum hi.\nIh neih lai dinga ahoih nate a paai khia dingin Pasian in hong sawl lo hi. A hihna khempeuh ah Pasian in A tate’a ding ahoih thei bel hong ngaihsut sak hi. Christ ateel lo khempeuhte in zong, amaute’ zon tawm sanga a hoih zaw tham Christ in nei ahih lam theih huai hi. Pasian’ deihna tawh a kituak lo pipi ngaihsuna a gamtat ciangin, mihing pen amah-le-amah a kiliam sak, a kibawlsia ahi hi. A pian sak mite’ a ding ahoih bel thei-a, amau’ phat tuamna ding a vaihawmsak Pa in a khamna lampi ah lungnopna taktak kimu thei lo hi. Thu palsatna lampi pen gimna le siatcipna lampi ahi hi.\nA tate in gimna a thuak pen Pasian in muh nop asa ding banga ngaihsutna in khialhna ahi hi. Vantung buppi in mihing’ nopsakna ding bek ah lawpna nei uh hi. Vantung ah a om ih Pa in a piansak mite’ nopsakna ding khat beek khak tan lo hi. Pasian’ deihna pen, gimna le lungkhamna hong tun a, lungnopna le vantung kongpi ahong khak nelh theite ih pelh ding hibek hi. Leitung Tanpa in mihingte ih hi bang lel mahin, ih kisapna, ih kicin lohna leh ih thanemnate mah tawh hong sang hi; mawhna pan A sisan tawh hong silsiangin hong tan (47) khia bek tham lo-in, Ama hakkol kisuan a, Ama van apua nuam mi khempeuhte’ lungsim tawldamsak lai ding hi. Nuntakna an duha Ama kiang azuan khempeuhte, lungnopna le tawldamna Ama’n hong pia nuam hi. Thu mang lo mite atun theih ngei lohna, nopna a sangbel dong ahong tunpih ding nate bek mah ih sep ding Ama’n hong deih hi. Amann leh a nuam bel kha nuntakna pen vanglian lametna ahi Christ ih sungah hong omna ahi hi.\nMi tampi in, “Pasian’ tungah kei mahmah koici kipiak ding ka hiam?” ci uh hi. Nang mahmah Ama tungah na kipiak nop hangin, na pumpi thanem in, up lahna zong nei-in, mawhna zongsatna in nang hong ukcip hi. Na kamciamte le na khensatnate zong sehnel khau tawh kibang lel hi. Na ngaihsutnate, na utnate le na lawpnate na uk zo kei hi. Na kamciamte pelh in, na khap nate na cit zawh loh lam thei-a, nang-le-nang zong kimuang zo nawn lo-in, Pasian in hong sang zo ke’n teh ci-a na ngaihsut leh: lung himawh kei in. Na theih ding a kisam khat pen utna ii thahatna ahi hi. Tua in mihing’ pianzia a uk, khensat zawhna ahih kei leh teel theihna ahi hi. Na khempeuh pen utna ih zat khiat dan tawh kisai hi. Pasian in mihingte a piak deih teel theihna pen azat ding uh ahi hi. Na lungsim na khel thei kei-a, nang mahmah le na lawmte Pasian na kipia thei kei hi; ahi zongin Amah biak ding na teel thei hi. Na utna Amah na pia thei hi; tua ciangin Amah in, Ama deih bangbang na sep nopna dingin na sungah na hong sem ding hi. Tua bangin na pianzia abup in Christ’ Kha ukna nuai hong tung ding hi; na lawpnate Ama tung bek hidinga, na ngaihsutnate Ama a tawh hong kituak ding hi.\nGamtat hoih ding le siantho ding utna pen ahoih ahi hi; ahi zongin utna ciang bek tawh atawp leh kimanna om lo hi. Christian hih ding ut a asawm mi tampi mangthang ding (48) hi. Pasian’ tungah a lungsim uh ki-apna ciang dong taktak amaute kalsuan lo uh hi. Amaute in tu mahmah a Christian suah ding teel lo uh hi.\nUtna lungsim a maan na zat leh na nuntakna ah kibitkhelna hong om ding hi. Na utna lungsim Christ na piak leh kumpite le ukpite khempeuh’ tunga vanglian Pa tawh a kipawl nahi hi. Kip tak a nang hong len ding tung lam pan thahatna na ngah dinga, tua banga Pasian’ tungah na kipiak tawntung leh upna tawh nuntakna ahi, nuntakna thak na nungta thei ding hi.\nSee also SC 4: Thuumna\nPrev post Lai Siangtho Etkakna\nNext post Sermons of Pr Khin Mg Nyein 1-3


url: =Nainganzi Khuapi Zinna - Zomi History Nainganzi Khuapi Zinna - Zomi History\nHome > Articles > Nainganzi Khuapi Zinna\nNi 12/01/15 Monday ni sun Zum vai tuamtuam hangin Khuasung kapai a, ka ciahkawm in Canberra Khuapi zinna ding Meileng Letmat kala kawm hi Australia Meileng first class leh second class India lam danin aki bangci lamdan hiam, first class ah ann le tui a mawkna in apia uh hiam, lupna delhphah, lukham, niangtui leh a tuamtuam a mawkna in apia uh hiam, cih a vaisaite ka dot leh bangmah ki pialo hong cih ban-ah aki lamdan luatna om kei hong cih san hi. India leh Kawlgam bangah ki lamdang mahmah mawk ahih manin um zolo in bang aci peuhmah hiam ci-in neilo pipi in first class mah kala teitei hi. A vaisai nu bangin second calss mah lakding in hong deihsak zaw a, Sydney leh Canberra kikal beek second class tawh na paizawding hiam, ci-in hong genliang hi. Vaite bangin hong khemkha leh ci-in first class mah tawh paining kaci veve hi. Meileng dinkhiat hun ding pen nitak nai 10:10pm hi-a, Sunin Pa. Piangpi( President: Zomi Innkuan Queensland) hong zin tawh kituak ahih manin ama kiangah huhna ka ngen a, amah zong guahzu daikaita leh Pasian a zahtakna leh minam a it manin a Mawtaw tawh hong pai a, nitak nai 9:30pm pawl in ka omna inn uh hong tung hi. Kei zong ki thawi pah samsam in ka dingkhia uh hi. Tua ni nitak pen guahzu neknek den mawk a, Meileng khawlna ka tun uhteh ki holim theih dan zong omlo ahih manin nawhsa tak-in ka kikhen mai uh hi.\nA inn pen golpi khat ahih ban-ah a dawldawl in lam uha, ni 2,3 sung bang ki enkhop ding hi. A gei ah tuikuangpi khat bawl uha, tua tui sungah huhna a pianuam te’n sumtang lawnsuk uh hi. Ka nung ka mai ua te’n zong lawnke uh ahih manin ko zong Sumtang.......... kalawn uh hi. Zomite huhna zong a kihelkha hita ei. A sungah ka vak leh laibu pawlkhat na kizuak a, hih inn tawh kisai laibu A PLACE TO REMEMBER AUSTRALIAN WAR MEMORIAL SOUVENIR PUBLICATION kici laibu khat kalei pah hi. Ka nai ka et uh leh nai 4:00pm hong sat dekta ahih manin mundang ennuam mahmahlaita le-ung kithawi in ka ciah uh hi. Sydney aom I sanggam lam te’n Sia. Thangbawite nupa Gospel dingin sam uh ahih manin amau zong kei tawh Sydney ciang kiton theiding ci-in tonkhawm nuam uha, meileng letmat ka ciahkawm un kala uh hi.\nArticles 6:00:00 AM\nItem Reviewed: Nainganzi Khuapi Zinna Rating: 5 Reviewed By: Thang Thawn Tuang Guite


url: =Global Buanli Family: Tulaai Leitung Thuthang Tuamtuam Updates May 1, 2014\nTulaai Leitung Thuthang Tuamtuam Updates May 1, 2014\n· Rakhiang gam Suangkaang khuapi ah kibawl Rakhaing minam khawmpi ni 5 sung akibawlna ah tuini May 1, 2014 ni in manta a, Kawlgam Upper House Speaker Tura U Swe Mann in thugen nei hi. Tura U Swe Mann in Rakhaing mite kipumkhat ding hanthawn a , Kawlgam ah zong eitawh kituak Federal ki-ukna kizangding ci hi. U Thein Lam ten Federal deihlo U Swe Mann in deih cih ahihman namnih phata uh cihna ahihi. Hih Rakhaing minam khawmpi pen tuma kum 60 pan akhat veina hi a leitung pianzawh anihveina ahihi.\n· Kawlgam Mualtungmi thautawi kipawlna te palaai NCCT te leh Kawlgam kilemna vaaihawmpawl akimuhkikma May khasung in Kumpi thunei te leh KIO te atuam in kimunuam ci a KIO te ngetna May 1, 2014 ni in kumpi lampan thukimna piata uhhi.\n· Tuni peen Mayday naseemte ni ahihmah bang in Kawlgam sung a naseem te in zong muntuamtuam pan kawlgam kumpi tung ah naseemte hamphatna kicingtak a angahtheih nading un ngetna lungphona bawl ziahziah uhhi.\n· USA gam Florida state Escambia County, Pensacola khuasung a om mi 600 aomna thong inn sungpan April 30,2014 ni in Gas puakkham a thong in kicim ahihman mi 2 si in 100 vaal liam uhhi. Tuicin tuntawh bangtawh thunei te bel kitaaklah mahmah uhhi.\n· Malaysia gam a mangcip Vanleeng tung atuang mite sanggam te Malaysia a ataamna uh Hotel tepan innlam zuan a ciahtek ding in Malaysia Airline te in May 1, 2014 ni in thupia ta uhhi. Hibang vanleeng mang a atun abanna akitheilo peen French gam ah 2009 kum in khatvei omngei a tu a anihveina ahihi.\n· Ukraine gam nisuahna lam Donetsk khuapi sung leh akiim apaam teng Russia deih thautawi te in bansim in zumte ah Russia dialkhai phut kawikawi in Khuapi 3 bang luahkhin ta uhhi. Tua hunsung April 30,2014 ni in Ukraine Acting President Olexanda Turchynov in Russia gaalkaap ten ongsim hang alehdaal zoding in Ukraine gaalkaap te kigingsa in omkhin hi ci in taangkokhia hi. Moscow in Ukraine gam nisuahna lam a om Russia mite huhding peen Russia te mawhpuak hi acih kawmkawm un Ukraine gamgi lam ah Gaalkaap 40,000 khelamtawh kahsak miaimiai ta uhhi.\n· Hih Russia leh Ukraine ongkikaap takpi leh Russia lam ah, North Korea,China,Syria,Iran,Cuba ongpangding a, Ukraine lam ah NATO leh NATO gam sung a kihelte I gampawlte ahi, Japan,South Korea,Phillippine, Australia cihte ongpangding ahihman in gaalpi thumna piangkha thei maiding ci in pawlkhat ten lam en uhhi.\n· Syria gam Aleppo khuasung amitam mahmahna Vanzuakna sung Syria gaalkaap ten Van lamtawh May 1, 2014 ni in zial uh ahihman in mi 33 si hi. Zanni mah in zong hihmun teng mah do uha, mi 18 sikhin hi.\n· US President Luui ahi W Bush in kasanggam pa ahi Jeb Bush Florida Governor luui in maai ah President kiteel kikciang President mun tuhding hi ci in May 1, 2014 ni in genkhia hi.\nPosted by Thang Khawm Pauzomi at 12:43 AM


url: =December 18, 2021 ~ MUC\nAdmin 2:50:00 PM Articles, Offertory Reading Zomi\nNa khempeuh tungah Pasian na Masak Manin\nLauhuai-na, lunghimawhna om taleh na khempeuhah Pasian na masak hiam? Pasian na masakna hangin Pasian hong makaihna na phawk hiam? Jesuh na muh masakin na tuah thute na phawk hiam?\nJesuh i theih masakin Amah itna lianpi i nei hi. Bangbang piang taleh Ama nungzui a, na Kumpi dingin na koih hi. Sabbath siangtho takin na zat nadingin nangma deih na nial kul hi. Na upna tawh kizui-in annek tuidawn, laisim a kipan, video etna, la ngaihna khempeuh in Pasian thuzuihna tawh kituak ding kisam hi. Internet hoih lote na nial kul hi. Thunget hun tampi na lak kul hi. Leitung i nuntak hun sung in sawt lo hi. Topa na itna a kiam ciangin mawhna in hong susia ding a, mawhna hangin kisuanna tawh na kidim ding hi.\nNa itna masa na ngah kik ding hiam? Pasian leh Ama aa dingin na sum, na hunte na zat ciangin, tuate in a manpha hi bek a, Jesuh tungah na ki-ap keileh tua nate in a mawkna suak lel ding hi. Koi bangin na lungsim khempeuh Topa tungah ap ding na hiam? Jesuh in hih bangin hong hilh hi: “Nget in a nek theihna mun, gutate in a buluh theihna munah na sum na paaite uh koih kei un. Vantungah na neih,na lamhte uh khol zaw un. Tua munah ngetin nei thei lo, guta in gu thei lo hi” (Matthew 6:19–21).\nHollywood in hong huzaap manin eima deihna i masak kha zel hi. Tua ahih manin na hoih thei napi-in kisem lo kha zel hi. I lungsim khempeuh inm, vantung vankholna, Pasian leh Ama gam aa dingin kipia hileh sawmah khat leh sumpi piak hamsa ngaihsut a om kei ding hi. Itna masa i neih kiknop leh tuni-in Topa tungah sawmah khat leh sumpite amah ap kik in. Topa tungah citak in. Ama kammal simna hun zang in. Ama nasepna-ah kihel in. Cimawh gentheite huh, panpih in. Tu mahmahin kipan in. A sawt lo-in Topa na itna hong khang ding a, Jesuh nung na zuih hamsa na sa kei ding hi.\n“ Na sum omna munah na lungsim zong a om ding hi. Na dangte sangin Pasian masak zaw in. Jesuh in eite a hong hotkhiat nadingin na khempeuh nusia hi. Ama hong itna in Amah i masak ding hongkai hi.


url: =ZAM Thupuak :: 20 March 2016 :: ZOMI DAILY\nposted on 19 March 2016 at 9:00 am Lomkholna: News, Newsletter, Refugee, ZAM, Zomi\n17 March 2016 (Thursday) ni in UNHCR zumpi ah CDU makaihna tawh Community makai teng ki muhkhopna Meeting kineikik thei a, ZAM paninzong Palaai te 3 ki helthei hi. Hih Meeting ah thugenna neiding in RST Department panin Ms. Rachel Demas hongki helthei a, WAO pan inzong Ms. Natasha hong kihelthei hi.\nTukha March 08 ni pen Leitungbup Numei te Ni “International Women’s Day” ahih mahbang in “Workshop Protection of Refugee Women and Children and Legal Right” cih thulupi tawh CDU in Meeting hong kaikhawm hi a, numei leh naupang te bangci bangin pantahding, lamsang ding cih thute ki limgen pen hi.\nRST Department panin Ms. Rachel Demas in “Protection of Refugee Women and Girls” cih thulu tawh thugenna hongnei masa hi. UNHCR Policies tuamtuam te, 1951 Convention, 1967 Protocol te leh Malaysia kumpi ii hong zuihpih thukhun te cihbang in gencianna hongneihkhia hi. International Refugee Law, International Human Rights Law, International Humanitarian Law cih thukhun tuamtuam te mundang gamtuamtuam ah akizat hangin Malaysia kumpi in azatpihloh, athukim pihlohzong om ahih manin, Malaysia gamsung aom Refugee gambeel tepen mundang gamdang aom Refugee tetawh kibangtheilo hi. Gentehna: Thai leh India aom Refugee te leh Malaysia aom Refugee te ii dinmun\nTua kawmkal ah numei leh naupang te pen ngahding hamphatna khatpeuh aom ciangin ki nusia, ki nunun khathei zel hi. Pasal te bek ki thupibawl khatheizel a, mi pawlkhat te’n numei te sangkahding khawng kisam asalo tampi ki ommawk hi. Tua hi a, ih innkuan sungah, ih pawlpi sungah, ih kipawlna Community sungah tuabang in numei leh pasal kikhen bawlbawl nawnlo a, liangko kikim in ihki lapsangzawh nading hanciamding hong limgen mahmah hi.\nAdiakdiak in numei leh naupang te bawlsiatna, zawhthawhna te athuakloh nadingin ih kepsiamding leh amuanhuaina mun ah ihkoih theihding thupi mahmah dinghi. Tuabek thamlo numei te pilsinna lamahzong hanciam pih in ih lapsangding athupitzia cihte honggen khia hi.\nTuakhit ciangin WAO panin Ms. Natasha in “Legal Rights for Refugee Women” cih thulu tawh thugenna hongnei leuleu hi. WAO ihcih pen “Women’s Aid Organisation” hi a, 1982 kum in ki pankhia in, numei leh naupang te apanpih leh adinpih kipawlna khat ahihi.\nAdiakdiak in WAO ii nasep pen innkuansung nupakal kibawlsiatna, zawhthawh thutawh buan athuak cihte thulehla ki kuppih in, zato leh thukhenzum te ahzong akisapleh panpih uhhi. WHO (World Health Organization) te ii thukankhiatna Survey bawlna ah leitungbup aom numei khempeuh ii 30% te in zahmawhvai tawh bawlsiatna “Physical and/or Sexual Violence” thuak ngei uhhi cimawk uhhi. Malaysia gamsung ahzong numei 9 aomleh 1 hamtang in bawlsiatna thuakngei cimawk hi.\nPawlkhat numei te in bawlsiatna athuakkhak uhciang in mi theihding maizumzaw uh a, kuamah genkhia ngamlo in omcipthei uhhi. Adiakdiak in inndei asaapkhawm mi pawlkhat zawhthawh thutawh aki bawlsia, lupnatung aki bawlsia omthei ahih manin, tuabang aomleh maizumding hilozaw a, WAO te kiangah huhna ngenin kumpi thunei te tungah zaksakding hizaw hi. A bawlsia te amaizumhuai taktak hizaw a, bawlsiat athuak te’n a genkhiat keileh bawlsiat thuakbeh totozaw khatheiding ahih manin ama ading in lauhuai zaw hi.\nHihbang in innkuansung ahi zongin, munkhat peuhpeuh pan bawlsiat athuak simsim ih omkhak zenzenleh WAO te kiangah ki zasakthei hi. Contact Phone: 03 7956 3488 Numei te tungah bawlsiatna, ngongtatna aomloh nadingin mapang khawmding hihang!\nZAM tungtawn in Insurance Card abawl khinsa te ki ngahta hi. Hih anuai a minteng in ZAM zum ah amanlang in nonglak nading un kong zasak uhhi.\nPuchong TESCO leh Damansara ansai ah zong a sem ding mi thum kideih kin hi. Khasum 1200, Innpia anpia, Breaktime tawh kigawm nasep hun sung nai 11 sung bek hi. A lunggulh ten Facebook pan Muansang Pa ah na maan uh leh a beisa hunah ansai ah bang sem cih kitel takin hong khak khawm un. 014 2259 458 Viber ah na maan uh leh na Experience uh hong khak un.\nACTS Meeting kinei\n18 March 2016 ni 3pm hunin ACTS Clinic ah Community makai pawlkhat Meeting hongsam uh a, ZAM pan inzong Palaai khat ki helthei hi. Abeisa in ACTS panin zato laitawh UNHCR zumpi ah Card ki ngahtheizel himah taleh tukum lam ciangin UN Card ngahtheih nading hamsa semsem hi. ACTS vaihawmna tawh 31 March ni ciangin Port Dickson ah Health Training kibawlding a, ZAM paninzong Palaai khat ki helding hi.\n⦁ Pa Gin Khat Suan (Thalmual) in ZAM Thupuak panpih nading in RM50 hong piakhia ahih manin ki lungdam mahmah hi. Topa’n mazan daupaina na piaksak henla, mailam ah mite thuphanak hong hisak semsem tahen!\nTusung ih panpihtheih ZAM Member te\nThe Loaf Bakery ah mi 35 Interview kipaipih\nRestaurant Woh ah nasep mikhat kilutsak\nCheras Seafood sai ah mi 3 nasep ki ngahpih\nAlluminium Factory ah mi khat nasep kiguan\nNSK van zuakna ah mi 7 nasep lutthei\nThang Kim Mang (Tonzang) PJ Lam Block pan kitankhia\nCiin Sian Dim (Pyidawtha) PJ lampi Block pan kitan khia\nKhup Khan Tuang (Haiciin) KLIA Lockup ah kibuaipih lai\nLian Sian Muang (Kapteel), Tung Shin zato ah ki buaipih\nLun Ngaih Nem (Pyidawtha), Pudu Clinic ah kibuaipih\nTual Hen Pau (Mualpi), ACTS, HUKM ah buaipih\nHEI pan Ms. Ann ZAM zum honghawh\nTuni 18 March 2016 ni 10:30am hunin HEI (Health Equity Initiative) pan Coordinator asem laitak ahi Ms. Ann honghawh a, ZAM Palaai tetawh holimna ki neikhawm theihi.\nHEI te nasepdiak ahihleh lungsimlam tawh kisai lungkham sinkham in lungkiat natna anei te akuppihzel Counselling apia NGO khat ahihi. Abeisa kumsung in Zomi sungah amau leh amau aki sihbawl Suicide tampitak om a, amauzong lunghimawh mahmah uhhi. Tuabang in mailam ah ki sihbawlna te aomnawnloh nadingin mipi te tungah thusinna piaktheih nading kamkupna ki neikhawm theihi.\nTuaban ah HEI panin kumsim in aneihzel uh Mental Health Training vaizong kikup khopna kinei hi. Hih Training pen April khasung in kipatding geelna omsa himah taleh puahphatding akisamlai pawlkhat om ahih manin, 2016 June khasung in kipanthei panding a, 2017 February kha dong Training ki zomsuakding hi.\nApplication Form pen kipiapia theilai ahih manin, alunglut khempeuh in ZAM zumah nongkan nading un zong kong zasak uhhi. Hih Mental Health Training pen Zomi atamtheithei ihkahtheih nading leh ih sinsa theihhuai te ih mipi te tungah ih hopsawnzawh semsem nading in hanciam mahmahding hihang.\nUN Card maan lo kibuaipih\nKumpi theihpihna om lo a Malaysia sungah nasem dinga lutsim mi 2 million om khin uh hi. Tuate Malaysia thuneite in a buaipih mahmah kawmkalah tampi takin UNHCR Card maanlo na tawi sawnsawn uh ahihman in buaina tampi kibehlap hi. Malaysia kumpi theihpihna tawh UNHCR Card a kipia khia pen 156,000 hi a, tun ahileh UNHCR Card tawi tam lua ta ahihmanin thuneite in Card a tuh leh sit khen thei nawn lo uh hi. UNHCR Card asit tawite sangin atuh atawi tamzaw ta uh hi. Hih UNHCR Card tuh a bawlte in khat tung panin sum tampi ngah uh hi. Hih buaina a kivensak mengmeng kei leh Malaysia gambupah a omsa buaina kibehlap toto ding hi. Nungkaal in Petaling Jaya vansaipi (Shopping Mall) sungah thuneite genkholhna om lo in lut ziau uh a, UNHCR Card tuh tawi honkhat va luak khia uh hi.\nTuabanah Malaysia thunei te’n UNHCR te theihpihna tawh Refugee a kiciamteh mi 156,000 te’ nasep neih theihna ding uh vaihawmpih ding hi. Refugee te lakah a tamzaw Rohingya te ahi uh hi. Human Resources leh Home Ministries te’n Rohingya te tungah Employment Permits piak ding geelna nei uh hi. Tua bang hileh nasepna mun pan thuneite in mi asit uh ciangin UNHCR Card leh nasep theihna laidal (Employment Permit) a lah uh kul pahpah ding hi.\nUNHCR Card tuh tawiten tua laidal nei lo ding uh ahihmanin Card tuh tawi mi tul tampi baih takin kiman thei ding hi cih geelna zong hikawm hi. Hih tawh kisai thu kikupna ah UNHCR te hong kihel pah lo ding uh a, thuneite in gamsung thukhun tawh kituak in employment permit a kipia khia thei takpi diam cih thu limtak a kan khit uh ciang bekin UNHCR kihel thei pan ding ci uh hi. Hih Refugee te ih gamsungah ih mawk omsak sangin nasem sak lehang hoih zaw thamtham ding hi cih thu mukhia uh hi. Dr. Shahidan Kassim in a genna ah “UNHCR in Malaysia thuneite theipih loh a UNHCR Card a piak pahpah pen hoih lo hi” ci giap hi. (New Strait Times – 18 March 2016)\nPrevious: US gamsung khualzinna pawlkhat – 77\nNext: Tedim News (19 Mar 2016)


url: =Kawlgam mi refugee te 2014 ciang lam-et om - Zomi Community Network - Your Network\nKawlgam mi refugee te 2014 ciang lam-et om\nPosted by Zomi Center on May 1, 2012 at 10:33am in Zomi International Refugee Council\nGamdang ah gambel in igam Kawlgam khua hun hoihloh hang in ki tung zelzul hi. Tun Kawlgam khuahun kikhek hieai hieai ta a hih man in, UNHCR te leh a diak in US kumpi in zong tu bang dan in Kawlgam hong kikhel to suak suak leh, Kawlgam mite 2014 ciang Refugee in ki la to lai ding a, 2015 pan in kila nawnlo kha ding hi cih gen khia ta uh hi.\nTua a hihman in, US in la nawn lo in, UNHCR ten zong refugee in hong ciamteh nawn kei le uh, a hon hon in gamdang ih tunzoh na ding hong baih nawnlo kha ding hi. Tua a hih man in, hih kum nih leh alang tagn hun om lai sung in, (2012 pen September kha ciang, 2013 Fiscal year pen October 2012 pan- Sept. 2013 ciang leh 2014 fiscal year pen Oct. 2013 pan- Sept. 2014 ciang) bek hun a kinei lai suak hi. Hih hun sung in gam dang refugee tawh tun theihna na neih theihna ding uh hanciam theih a om leh hahtak in ngaihsut huai hi.\nHih thu tawh kisai pen April 25, 2012 ni in, Colorado Spring ah, LIRS National Conference ah PRM director nu, ORR pa leh UNHCR pa in hong gen khiat ngiat uh a hih man in, Hun om lai sung na vai uh na zawh na ding un Gam dang tun theihna ding angak Zomiten na phattuam pih theihna uh a om khak le ci in hong khah khia ka hihi.\nA lungdam huai khat ah: Nidang in a zat ngei uh a hi Tanau te saptheihna AOR pen tawlpi khat a ki khak hi in, Tun a sawtlo in hong kik ding ci uh hi. A form a bawl bawl lai tak uh hi in, Resettlement Agency te a form uh a fill up dan training pia ding uh a, AOR ki file kik thei ding hi. Ki tanau na tawh kisai in Up loh na a neih uh leh DNA (Genetic) sit ding uh hi. US pan a AOR a file nu/pa in DNA sit man ding sii phot (pia phot) ding a, DNA a ong uh leh a sum ki-piakik (re-imburse) ding hi.\nHih AOR tawh zong bel Zomi te mai lam ah US ki lut lut thei lai ding lametna lian pi ih nei hi.\nA phattuampih khat peuh a om khak leh cih deihsakna tawh